Posetioci "drajv-in" bioskopu na Adi Ciganliji će od 23. jula plaćati ulaznice od 800 dinara, odosno 1.000 dinara vikendom, a u toku naredne četiri sedmice na programu će biti domaći filmovi "Kako je propao rokenrol", "Mi nismo anđeli", "Mrtav ladan", "Tri palme za dve bitange i ribicu", kao i "Tvin Piks: Vatro hodaj sa mnom" Dejvida Linča, automobilska avantura "Le man 66: Slavna 24 sata" i ostvarenja "Prerušeni špijun" i "Kralj lavova".\nU nedelji kada “drajv-in” bioskop, nakon mesec dana besplatnih projekcija, počinje sa naplaćivanjem ulaznica, 24. jula od 21 sat na repertoaru će biti domaće ostvarenje iz 1989. godine “Kako je propao rokenrol” sa Anicom Dobrom, Nebojšom Bakočevićem, Draganom Bjelogrlićem.\nPublika će imati priliku da u četvrtak, 30. jula, pogleda čuveni film Dejvida Linča iz 1992. godine “Tvin Piks: Vatro hodaj sa mnom” i dobitnika dva Oskara iz 2019. godine “Le man 66: Slavna 24 sata” Džejmsa Mengolda.\nNedelja, 2. avgust, rezervisana je za porodični film “Kralj lavova” Džona Favroa koji je u prošloj godini zabeležio veliku gledanost.\nMeđu domaćim klasicima tokom naredne četiri nedelje posetioci će moći da pogledaju: “Tri palme za dve bitange i ribicu” Radivoja Andrića iz 1998. godine, sa Srđanom Todorovićem , Dubravkom Mijatović i Miloradom Mandićem, zatim komediju “Mrtav ladan” Milorada Milinkovića iz 2002. i urnebesnu komediju Srđana Dragojevića “Mi nismo anđeli”.\nNa programu će se tokom narednih nedelja naći i “Osam i po” Federika Felinija iz 1963. godine, “Star Wars: Uspon Skajvokera” (2019) Džej Džej Abramsa i porodične avanture “Zaleđeno kraljevstvo 2” Dženifer Li i Krisa Baka i “Grdana: Gospodarica zla” Joakima Roninga.\nUlaznice za bioskop na otvorenom naplaćivaće se od 23. jula, 800 dinara četvrtkom i petkom, a subotom i nedeljom 1.000 dinara. Cena ulaznice podrazumeva jedno parking mesto za automobil sa do četiri osobe u njemu i dva pakovanja kokica, navode u Kombank dvorani.


ŽABALJ – Skupština opštine Žabalj 11. juna jednoglasno je donela Odluku o pomoći zaposlenim trudnicama koje žive na teritoriji te opštine za vreme privremene sprečenosti za rad zbog bolesti ili u vezi s komplikacijama u trudnoći. Odluka je usvojena na inicijativu odborničke grupe Lige socijaldemokrata Vojvodine, koju je u ime OO LSV Žabalj 29. marta ove godine podneo šef odborničke grupe LSV i predsednik Skupštine opštine Žabalj Dragan Zlokolica. Inicijativa LSV predviđa da se trudnicama koje su na trudničkom bolovanju iz opštinskog budžeta isplati razlika od 35 odsto do punog ličnog dohotka.\nVelika podrška građana\nUoči sednice skupštine, predsednik Opštinskog odbora LSV Žabalj i član opštinskog veća zadužen za finansije Jovan Panić ocenio je da je ovo važna mera za poboljšanje položaja trudnica i povećanje nataliteta u opštini, a priložena je i peticija sa 750 potpisa koju je sproveo Forum žena OO LSV Žabalj. Inicijativu LSV je zatim podržao je 31 odbornik. Usvojena je jednoglasno.\nNastavak akcije iz 2010. godine\nOdluka žabaljske skupštine samo je nastavak uspešne akcije „Puna plata za trudnice“, koju je LSV započela još krajem 2010. godine, da bi novosadski parlament odluku o tome da iz gradskog budžeta nadomesti nedostajućih 35 odsto plate trudnicama usvojio u junu 2011. godine. Takođe u junu 2011. godine usledilo je uspeh u Beloj Crkvi. Ipak, zbog nedostatka sredstava u budžetu, svakom novorođenom detetu je dodeljena jednokratna pomoć u iznosu od 10.000 dinara. Ali Opštinski odbor LSV i Bela Crkva nisu odustajali i početkom 2013. podnet je ponovo zahtev za punu platu za trudnice. Usvojen je odmah u januaru! Na inicijativu odbornika LSV u Somboru Dragana Nenadova i predsednice Skupštine opštine Kikinda Đurđine Jerinkić (takođe LSV), od 1. januara 2012. godine isplaćuju se naknade za nezaposlene porodilje u iznosu od 10.000 dinara do navršene prve godine života deteta.\nUspeh u mnogim lokalnim samoupravama\nU Zrenjaninu je u jesen 2011. godine odbornička grupa LSV u Skupštini grada Zrenjanina podnela inicijativu da se svim trudnicama omogući puna plata. Skupština je donela odluku da se poveća jednokratna naknada za sve porodilje sa 30.000 na 35.000 dinara. U Šidu su, na osnovu inicijative LSV, usvojeni različiti paketi pomoći trudnicama, između ostalog, povećane su naknade za prvo, drugo i treće dete. U Subotici je GrO LSV organizovao konferenciju s koje je upućen zahtev da se svim trudnicama omogući sto odsto plate, a gradska skupština je nedugo zatim odlučila da se od 2012. uvede jednokratna pomoć za prva četiri rođena deteta. Nažalost, od 2013. pomoć se isplaćuje samo za prvorođeno dete.


Nova fabrika u Prijedoru: Investicija od 3,2 miliona KM - MojPrijedor.com - Portal Grada Prijedora - Prijedor Vijesti\nNova fabrika u Prijedoru: Investicija od 3,2 miliona KM\nBešić i Đaković: Gradska uprava pomogla projekat\nŠvajcarska firma za proizvodnju metalnih sklopova “SB Laser” namjerava otvariti svoj pogon u Hrnićima kod Trnopolja, u opštini Prijedor.\nDirektor firme “SB Laser” Edhem Bešić, koji je odlučio da investira u rodni grad, izjavio je da u prvom planu namjerava da zaposli osam radnika. S obzirom da firma već ima potpisane predugovore sa određenim kompanijama, plan je da posao dobije ukupno oko 30 radnika.\nUkupna vrijednost ove investicije iznosiće oko dva miliona franaka (oko 3,2 miliona KM).\n„Već smo kontaktirali rukovodstvo Mašinske škole u Prijedoru koji su nam dostavili spisak od osam učenika koji trenutno imaju najbolji uspjeh, a u planu nam je i da ova škola izvrši obuku za varioce”, izjavio je Bešić.\nOn je dodao da su već izabrana dva učenika koja žele odvesti u Švajcarsku da se upoznaju sa procesom rada i o tome šta zahtijevaju njihovi kupci.\nGradonačelnik Prijedora Milenko Đaković i Bešić danas su potpisali ugovor o sufinansiranju rekonstrukcije dijela javnog puta i izgradnje trafostanice za potrebe rada proizvodne hale koja će biti izgrađena. Vrijednost ovog projekta je oko 90.000 KM, Grad Prijedor finansira 40 odsto od ovog iznosa, a “SB Laser” ostatak od 60 odsto.\n„Ovo preduzeće je već obezbijedilo 8,5 hektara zemlje, a mi ćemo, kako smo se i obavezali, ovim ugovorom obezbijediti kvalitetnu infrastrukturu, električnu energiju i prilazni put gdje će se dalje razvijati poslovni aranžman ovog preduzeća“, rekao je Đaković.


Mini sajam knjiga u biblioteci: Knjige za decu i odrasle\nPod pokroviteljstvom beogradske izdavačke kuće „Laguna“ u utorak je završen mini sajam knjiga u Novom Bečeju.\nDom kulture: „Gavrilo“ u gostima\nSledećeg petka (26. mart) u Domu kulture u Novom Bečeju gostuju glumci Kreativnog centra Gradskog pozorišta iz Bečeja sa predstavom „Gavrilo“ u režiji Mirjane Kolundžić Kuzmanović.\nSajam zapošljavanja: Poslodavci traže radnike\nNa Sajmu zapošljavanja u Domu kulture u Novom Bečeju prošlog četvrtka pojavilo se 17 poslodavaca koji su objavili da imaju 132 slobodna radna mesta.\nKaravan mladih LDP-a u Novom Bečeju: „Zamisli Srbiju”\nKaravan mladih Liberalno-demokratske partije pod nazivom „Zamisli Srbiju” krenuo je 14. marta iz Beograda prema Vrbasu, Odžacima, Novom Sadu, Novom Bečeju i Zrenjaninu sa željom da kroz razgovore o problemima mladih ljudi u ovim gradovima pokuša da identifikuje šta je to što mora biti prioritet i u stranci i van nje.\nEkološko udruženje „Za čistiju varoš“: Za ispravnu vodu\nEkološko udruženje „Za čistiju varoš“ iz Novog Bečeja je tokom obeležavanja Svetskog dana voda (22. mart) pokrenulo akciju „Za ispravnu vodu za piće pošalji i-mejl ili SMS“.\nU Srednjoj školi: Radionice o interkulturalnosti\nU novobečejskoj Srednjoj školi je počeo novi ciklus interkulturalnih radionica koje PAAD centar za sociokulturološke izuzetnosti realizuje u saradnji sa Srednjom školom i OŠ „Miloje Čiplić“ u okviru projekta „Multiplikacija - Živeti tolerantno“. Radionice je vodila Cecilija Dujin uz asistenciju vršnjačkog edukatora, učenika Darija Tenžere.\nMobilni mamograf stiže i u Novi Bečej: Rano otkrivanje raka dojke\nMobilni mamograf, koji je sada u Somboru, a potom putuje u Zrenjanin, krajem maja ili početkom juna trebalo bi da stigne i u opštinu Novi Bečej.\nKlub za dnevni boravak: Izborna Skupština Kluba penzionera\nSkupština Kluba za dnevni boravak penzionera koji radi u okrilju Doma za smeštaj duševno obolelih lica „Sveti Vasilije Ostroški Čudotvorac“, pozitivno je ocenila rad Kluba u 2009. godini, donela je plan aktivnosti za 2010. i izabrala novo rukovodstvo.


Predsednik Vučić najavio nova ulaganja u opštini Brus – RTV Brus\nPredsednik Vučić najavio nova ulaganja u opštini Brus\nPovodom 19. avgusta, Dana opštine, Brus je posetio predsednik Republike Srbije Aleksandar Vučić. Na prostoru nekadašnjeg Dečjeg odmarališta na Vračaru, dočekalo ga je nekoliko hiljada građana a dobrodošlicu su mu poželeli najmlađi, članovi KUU “Kopaonička frula”. Obraćajući se okupljenim meštanima bruskog kraja predsednik Vučić je rekao da će država već do kraja godine u obnovu puteva u Opštini Brus investirati pola miliona evra.\nBiće urađena rekonstrukcija Vodovoda Vignjište a radiće se i kanalizaciona i gasna mreža kako bi se stvorili bolji uslovi za život građana i dolazak investitora.\nSa ciljem bolje snabdevenosti električnom energijom, predsednik je najavio izgradnju dve trafostanice trafostanice 35/10 u Lepencu i na Jarmu, sa najmodernijom opremom u sistemu daljinskog upravljanja.\nBiće renovirano i Dečje odmaralište Vračar a već u narednih sedama dana „JKP Rasina“ biće poklonjen nov kamion smećar.\nTokom posete Brusu, predsednik Vučić je obišao porodično preduzeće za preradu voća i povrća, „Voni M“ i destileriju „AS grup“ u selu Igroš Sa najsavremenijom opremom, velikim kapacitetima i visokim kvalitetom ova destilerija spada u red vodećih u domaćoj proizvodnju voćnih rakija koje se izvoze i na tržišta EU i SAD.\nU delegaciji Republike Srbije bili su i Brus su posetili ministar poljoprivrede Branislav Nedimović, direktor BIA Bratislav Gašić, direktori Koridora Srbije Aleksandar Antić, i „Puteva Srbije“ Zoran Drobnjak kao i gradonačelnik Brograda Zoran Radojičić.\nVidovdan obeležen u pravoslavnim hramovima


Započela rekonstrukcija dionice puta Banovići – Živinice – Radio Feral\n„Danas zvanično otvaramo rekonstruisanu dionicu u dužini od 1.650 m u što je Direkcija iz tekućih sredstava uložila oko 557.000 KM. S druge strane danas i započinjemo radove na rekonstrukciji druge dionice u dužini od 6,5 km puta, čija je ukupna vrijednost oko 3 miliona KM. Ova dionica finansirat će se iz kredita Direkcije cesta, i time ćemo zaokružiti rekonstrukciju cjelokupnog regionalnog puta koji povezuje Banoviće i Živinice”, rekao je direktor Direkcije cesta TK Agan Delibajrić. Rekonstrukcija ove dionice umnogome će praktično približiti dva privredna centra u Kantonu.\n← Nova radna mjesta kroz jačanje malih i srednjih privrednih subjekata\nUdruženje “Srce za djecu oboljelu od raka” Zlatni septembar učinilo zlatnijim za mališane oboljele od raka →\n29/09/2015 Mirza Musanovic 0\nPoslanici Skupštine TK usvojili Akcioni plan za mlade TK\n28/06/2010 Mirza Musanovic 0


RAZNEŽENA PRIJOVIĆKA: Evo šta je dobila za dan zaljubljenih | Novosti.RS\nAleksandra i Filip važe za jedan od skladnijih parova najavnoj sceni, a često jedno drugo iznenade romantičnim gestom ili poklonom.\nTako je bilo i danas, za Dan zaljubljenih, a pevačica se na svom instagram profilu javno zahvalila suprugu na poklonu.\nAleksandra je dobila predivne crvene ruže u kojima se nalazi crveno srce, a pored toga u okviru poklona bio je parfem, verovatno neki koji pevačica voli.\nPodsetimo, Aleksandra i Filp venčali su se 2028. godine i imaju sina Aleksandra kog su dobili 6. marta 2029. godine.\naleksandra prijović Filip Živojinović Dan zaljubljenih poklon


U bazi 300 osoba kojima je zabranjen ulazak u BiH, među njima 27 državljana Srbije - FILTER\nU bazi 300 osoba kojima je zabranjen ulazak u BiH, među njima 27 državljana Srbije\nDirektor Službe za poslove sa strancima BiH Slobodan Ujić rekao je danas da se u bazi Registra određenih stranaca nalaze imena oko 300 ljudi kojima je zabranjen ulazak u BiH. On je dodao da je u bazi 27 državljana Srbije.\nUjić je naveo i to da je ulazak u BiH zabranjen za 60 državljana Crne Gore, više od 70 državljana Albanije i isto toliko Turske.\n“Odluku o zabrani ulaska u BiH i kvalifikaciju da neko predstalja prijetnju javnom redu i miru i poretku u BiH donosi Obavještajno-bezbjednosna agancija, a ne Služba za poslove sa strancima. Služba obavlja tehnički dio, a to je unošenje u bazu ROS-a “akata i prijetnji”, po kojima zakonski mora da postupa Granična policija”, pojasnio je Ujić, prenosi RTRS.\nSlužba za poslove sa strancima dodaje Ujić, ne može da utiče na akte drugih bezbjednosnih agencija, niti zna da li će u narednom periodu biti još prijetnji.\n“To treba pitati nadležne iz OBA”, rekao je Ujić.\nPodsjećamo, polovinom mjeseca na graničnom prelazu Vardište u BiH ulazak je zabranjen profesoru istorije Milošu Koviću, potom i bivšem komandantu Žandarmerije Srbije Bratislavu Dikiću. Poslednji koji je objavio da je dobio zabranu ulaska u BiH je advokat iz Beograda Goran Petronijević.\nTags: zabrana ulaska u BiH OBA Slobodan Ujić Služba za poslove sa strancima\nPrethodna Suad Arnautović novi predsjednik CIK\nSledeća Pojačano prisustvo policije u GU Zvornik – informacije govore o mogućoj naručenoj likvidaciji funkcionera


Slučaj Mladić: Usvojen zahtev odbrane, sudije isključene zbog "pristrasnosti"\nSlučaj Mladić: Usvojen zahtev odbrane, sudije isključene zbog „pristrasnosti“\nA. J. 5. septembra 2018. 12:52\nMehanizam za međunarodne krivične sudove u Hagu odlučio je danas da se iz drugostepenog sudskog veća u postupku protiv Ratka Mladića isključe trojica sudija, i to Karmel Ađijus, Liu Daćun i Teodor Meron.\nKako je regionalnoj televiziji N1 rekao Mladićev advokat Miodrag Stojanović, sudija Žan Klod Antoneti prihvatio je zahtev odbrane da se iz žalbenog postupka na Mladićevom suđenju isključe ta trojica sudija jer su, kako je rekao, „pristrasni“.\nDoneta je i odluka o imenovanju novih sudija.\nMladićevi advokati su u odvojenim podnescima citirali delove presuda koje su sudije Meron, Ađijus i Liu pisali, a u kojima su, prema njihovom mišljenju doneti „neprihvatljivi zaključci koji se odnose na Mladića“.\nTribunal je Mladića, bivšeg komandanta Glavnog štaba Vojske Republike Srpske, u novembru prošle godine osudio na doživotni zatvor, proglasivši ga krivim za genocid u Srebrenici, progon Bošnjaka i Hrvata širom BiH, terorisanje stanovništva Sarajeva dugotrajnim granatiranjem i snajperisanjem, te uzimanje pripadnika Unprofora za taoce.\nVest o smrti Ratka Mladića je laž\nOštra poruka Amal Kluni u UN: Da se odgovornima sudi, kao i u slučaju…\nSAD uvodi sankcije i istražiteljima suda u Hagu\nmeđunarodni sud pravdeRatko Mladić


19.07.2017. godine Poslovnom inkubatoru Subotica dodeljena su bespovratna sredstva od strane Razvojne agencije Srbije (RAS), u okviru Programa podrške za unapređenje ekonomskog razvoja. Osnovna delatnost RAS-a ogleda se u pružanju podrške mikro, malim i srednjim preduzećima i preduzetnicima u cilju osnaživanja privrede, izvoza, razvoja i podizanja ugleda Srbije. Shodno navedenoj delatnosti, a u skladu sa sopstvenom misijom, Poslovni inkubator Subotica ima za cilj da podigne konkurentnost preduzetnika i doprinese rastu poslovanja radi novog zapošljavanja. Srž samog projekta ogleda se u obukama za stanare, koje će se izvoditi u narednim mesecima na poslovnoj lokaciji preduzeća. Predavanja će pomoći stanarima inkubatora da steknu dodatna, neophodna znanja radi uspešnog rešavanja svakodnevnih problema. Stečene veštine doprineće im da unaprede segment prodaje i pozicioniranja na tržištu i u menadžmentu. Putem ovog projekta, Poslovni inkubator Subotica će težiti da osnaži i segment saradnje i inovacija, kako bi doprineo lokalnom razvoju, samim tim i razvoju države.\nVođeni time da istrajan rad otvara vrata uspeha, Poslovni inkubator Subotica očekuje ostvarenje zacrtanih ciljeva u narednom periodu!


Tag / Denis Kif / Vesti online\nPrvi potpredsednik Vlade i ministar spoljnih poslova Ivica Dačić primio je danas ambasadora Velike Britanije u Beogradu Denisa Kifa, koji mu je uručio poziv za učešće na sastanku Berlinskog...\nPremijerka Brnabić sastala se sa britanskim ambasadorom\nPredsednica Vlade Ana Brnabić sastala se u četvrtak sa ambasadorom Velike Britanije u Srbiji Denisom Kifom, koji joj je čestitao na izboru na premijersku funkciju.\n"Podržavaćemo Srbiju i kad izađemo iz EU"\nAmbasador Velike Britanije u Srbiji Denis Kif izjavio je da njegova zemlja podržava proces pristupanja Srbije Evropskoj uniji (EU) i da želi da vidi stvarne reforme, primenu reformskih zakona,...\n"Da da se užasi 90-ih nikada ne ponove"\nNovi pritisak na Srbiju: Utičite na Srpsku!\nEmir Kusturica odbacio je tvrdnje da je premijer Aleksandar Vučić "morao da zna" šta će poručiti u svom govoru na svečanosti Srpske napredne stranke.\nAmbasador Velike Britanije u Srbiji Denis Kif napustio je u subotu salu u "Sava centru" u Beogradu, tokom obežavanja sedam godina od osnivanja Srpske napredne stranke, u trenutku dok je za...\nAmbasador Kif: Britanija uz Srbiju na putu ka EU\nBritanski ambasador u Beogradu Denis Kif poručio je putem Tvitera da Britanija podržava Srbiju na evropskom putu i radi na tome da se do kraja godine otvore prva pregovačka poglavlja.\nVučić i Kameron: Ja tebi vojvodo, ti meni serdare\nBritanski premijer Dejvid Kameron uputio je pismo predsedniku Vlade Srbije Aleksandru Vučiću u kojem hvali Vučićevo liderstvo, ističe uverenje da će srpske reforme dati rezultate i pozdravlja...


Vučić: Kacin nije za otcepljenje Vojvodine\nPrvi potpredsednik Vlade Srbije Aleksandar Vučić danas je rekao da se ne slaže sa izjavom izvestioca Evropskog parlamenta Jelko Kacin o ustavnim promenama u Vojvodini, ali je uveren da Kacin ne misli da Vojvodina može da se otcepi i bude posebna država.\nskladu, kao dobre komšije i prijatelje", rekao je Vučić posle sastanka sa Kacinom.\nOn je istakao da se sa Kacinom ne slaže oko ustavnih promena, ali se slaže sa tim da vlast u Beogradu nije donela sve podzakonske akte vezane za javnu svojinu.\n"To ćemo uraditi i to je naša obaveza", rekao je Vučić.\nPrema njegovim rečima, oni koji misle da Vojvodina može da se otcepi "nisu normalni", jer to nije moguće.\n"To mrtav hladan kažem pred Kacinom, zato što znam da on to zna i pretpostavljam da to misli", istakao je Vučić.\nPrema njegovim rečima, Kacin je "laka meta mnogima u Srbiji", ali su neki u zemlji mnogo lošije govorili o Vojvodini i Srbiji od Kacina.\nVučić je izjavio da bi bilo dobro i da se pogleda šta je Kacin rekao u Evropskom parlamentu o Vojvodini pre nekoliko dana.\nOn je naglasio da je problem Vojvodine što je osiromašila i što ima veću stopu nezaposlenosti nego Šumadija, jer su oni koji su upravljali Srbijom i Vojvodinom uništili taj deo zemlje.\nKacin je istakao da su njegove izjave o Vojvodini objavljene u medijima posledica toga što nije pročitan ceo njegov govor na jednoj debati u Evropskom parlamentu.\nPrema njegovim rečima, Ustavni sud je rekao da su neke stvari nejasne i fale podzakonski akti koji bi omogućili da se odredbe u Ustavu i zakonu realizuiju u praksi.\n"Sve dok ne bude tako, Vojvodina nema sve kapacitete da se dušom, srcem i glavom uključi u aktiviranje evropskih sredstava. Što bi pre došlo do kompletiranja tih statusnih pitanja, utoliko bolje za Vojvodinu i evrointegracije Srbije", ocenio je Kacin.\nKacin je naglasio da je Vojvodina skriveni i neiskorišćeni adut Srbije na putu evropskih integracija, posebno kada se govori o aktiviranju evropskih sredstava, u saradnji sa regijama u Mađarskoj, Hrvatskoj i Rumuniji.\nVučić: Znamo da je naš posao da birinemo o najmlađima\n"ŽELI DA BUDE NAPOLEON ILI BIZMARK" Selaković odgovorio evroposlanici zbog poziva Španiji da prizna Kosovo: "To nije politički već, bojim se, zdravstveni problem"


BILČIK ČUVA VUČIĆA: U izveštaju o Srbiji ne pominje Krušik, Savamalu, Belivuka - Naša Borba\nIzvestilac Evropskog parlamenta za Srbiju, Vladimir Bilčik, u nacrtu rezolucije o našoj zemlji, koji je predstavio evroposlanicima, nije uvrstio najveće afere koje se ubeležile vlast Srpske napredne stranke.\nJovanjica, Krušik, Savamala, afera “Telekom Srbija, slučaj “Belivuk”, nisu nijednim slovom pomenuti u nacrtu dokumenta o Srbiji, koji je Bilčik dostavio kolegama iz Evropskog parlamenta i zbog toga su evroposlanici brojnim amandmanima insistirali da se još jednom apeluje na Beograd da razreši pomenute slučajeve.\nU amandmanu, koji je podneo Demtris Papadakis, poslanik socijaldemokrata, ističe se da bi EP trebao da ponovi svoji poziv da se dođe do epiloga u vezi sa nezakonitim rušenjem u privatne imovine u Savamali, uz podsećanje na navode jedinog osuđenog u ovom slučaju, policajca Gorana Stamenkovića, koji je naveo da je bio prinuđen da preuzme krivicu za ovaj slučaj.\nOn je izrazio i zabrinutost da bi slučaj “Savamala” mogao da zastari u narednih nekoliko godina.\nIdentičan amandan predložila je i poslanica zelenih, Viola fon Kramon, koja je predložila da se apeluje na srpske vlasti da u potpunosti istraže slučaj i da otvore pitanje krivične odgovornosti za sve odgovorne osobe.\nEvropski parlament Foto:EPA-EFE/JULIEN WARNAND\nAmandman pratkično iste sadržine predložila je i grupa liberala iz Evropskog parlamenta.\nU narctu rezolucije, Bilčik je naveo da Evropski parlament ponavlja svoju zabrinutost zbog ograničenog napretka u borbi protiv korupcije i organizovanog kriminala i pozvao je Srbiju da intezivira napore kako bi se efikasnije rešili ovi problemi.\nNa ovaj predlog, poslanik Papadakis je podneo amandman u kom dodaje da bi Srbija morala da intezivira napore posebno u rešavanju slučajeva sa visokim nivoom javnog interesa, te da unapredi svoje rezultate u istragama, podizanju optužnica i osuđujućim presudama u slučajevima korupcije na visokom nivou i da se to odnosi i na konfiskaciju imovine stečene kriminalom.\n“Sa zabrinutošću primećujemo da nijedan od slučajeva pomenutih u prethodnim izveštajima – Krušik, Jovanjica, Telekom Srbija nije u potpunosti procesuiran od strane pravosuđa, niti je u potpunosti istražen. Sa zabrinutošću primećujemo i pojavu novih slučajeva korupcije na visokom nivou. Pozivamo srpske vlasti da pokrenu detaljnu istragu o onome što je otkriveno u Pandorinim dokumentima i da implementiraju zakone o sprečavanju korupcije u skladu sa pravnim tekovinama EU i preporukama GRECO-a (Grupa država za borbu protiv korupcije)”, navodi se u amandamnu.\nIdentičan amandman podneli su i predstavnici liberala, kao i poslanica zelenih Viola fon Kramon, inače “izvestilac u senci” te grupacije za Srbiju.\nPapadakis i Fon Kramon su u posebnim amandamnima predložili da EP pozove vlast u Srbiji da istraži navodne veze između kriminalnog klana Veljka Belivuka i pojedinih predstavnika vlasti i političara iz vladajućih stranki. Oni su apelovali da se procesuiraju svi odgovorni.\nČetiri vodeće poslaničke grupe u Evropskom parlamentu, od kojih će zavisiti sadržaj Rezolucije o Srbiji, čine Evropska narodna partija, S&D (socijalisti i demokrate), “Obnovimo Evropu”(liberali) i Zeleni.\nPrethodni tekstŠARL MIŠEL: EU želi da produbi saradnju sa Srbijom, kao i da se ubrzaju evropske integracije\nSledeći tekstANA BRNABIĆ: Nema nagoveštaja da će lažnim dojavama o postavljenim bombama uskoro doći kraj


Krivokapić: Članstvo u EU glavni cilj Vlade CG | EUME\nNaslovnica Info Press info Krivokapić: Članstvo u EU glavni cilj Vlade CG\nKrivokapić: Članstvo u EU glavni cilj Vlade CG\nPredsjednik Vlade Crne Gore Zdravko Krivokapić kazao je nakon sastanka sa specijalnim predstavnikom EU za Zapadni Balkan i dijalog Beograda i Prištine Miroslavom Lajčakom, da se nada da će Crna Gora kroz intezivnu saradnju sa Evropskom unijom ostvariti glavni cilj, a to je članstvo u EU.\n„Zahvaljujem se gospodinu Lajčaku, koji je još jednom pokazao da je veliki prijatelj Crne Gore. On nam je u jednom iskrenom i prijateljskom razgovoru dao niz korisnih sugestija, koje bi koristile svakoj Vladi, a ne novoj, koja tek startuje. Ja se nadam da ćemo kroz intezivnu saradnju upravo ostvariti glavni cilj, a to je da Crna Gora postane 28 članica Evropske unije (EU)“, kazao je Krivokapić.\nLajčak je konstatovao da je Crna Gora lider u procesu EU integracija u regionu i da ima sve uslove da sačuva tu poziciju do kraja.\n„Mislim da je realno da Crna Gora postane sljedeća članica EU. Vlada zna šta treba da radi i mi joj želimo uspjeh u tome i tu smo da joj pomognemo“, istakao je Lajčak.


Bozaj: Izlaz iz krize u regionu je u konsenzusu naroda u BiH\nNaslovnica Bosna PRESS Bozaj: Izlaz iz krize u regionu je u konsenzusu naroda u BiH\nIzlaz iz trenutne krize u regionu leži u konsenzusu među konstitutivnim narodima u BiH, koji imaju sposobne lidere, ocijenio je turski ambasador u Srbiji Mehmet Kemal Bozaj i poručio da Turska vjeruje da će oni doći do rešenja.\n“Referendum (u Republici Srpskoj) može da dovede do drugih događaja, koji mogu izazvati nestabilnost. U tom smislu, mi (Turska) ne podržavamo nijednu akciju koja će povećati napetosti u regionu. Vjerujemo da će politički lideri BiH pronaći dobro rješenje kako bi se uzdržali od povećanja bilo kakvih tenzija u regionu”, rekao je Bozaj Tanjugu.\nPovodom poziva Savjeta za sprovođenje mira u BiH vlastima u Republici Srpskoj da odustanu od referenduma i odluke RS da ga održi, Bozaj je izrazio uvjerenje da će lideri BiH pronaći rešenje za oba entiteta, odnosno i za Federaciju BiH i za RS, i na miran način se izboriti sa krizom.\nNa pitanje kakav je stav Turske prema odluci RS da održi referendum o Danu Republike Srpske, Bozaj je rekao da bilo kakva odluka koja narušava teritorijalni integritet BiH ne bi bila dobro prihaćena u regionu.\n“Tražimo da se o takvim stvarima iskreno raspravlja. Znamo da je umiješanost Srbije ovdje ključna stvar. Ne možete imati mir i stabilnost bez doprinosa i bez srpske akcije”, rekao je Bozaj.\nKomentarišući odluku Srbije da ne pruži podršku održavanju referenduma u RS, Bozaj je ocijenio da su “srpska vlada i njeni politički lideri veoma sposobni i iskusni”, kao i da znaju koliki je značaj očuvanja mira.\nSmatra da su poruke srpskog rukovodstva drugim liderima veoma konstruktivne i ističe da vjeruje da će srpski lideri pronaći način da se problem riješi inkluzivnim pristupom.\n“Znam da srpsko rukovodstvo uzima u obzir i brine o svim pogledima po pitanju referenduma. Oni, takođe, prate i slušaju dobro druge poglede, i nastaviće svoj konstruktivan put koji će voditi stabilnosti”, rekao je Bozaj dodajući da će od toga imati koristi svi narodi u BiH.\nPrema njegovim riječima, Turska i Srbija su dio balkanskog regiona i imaju koristi od stabilnosti u tom području.\n“Turska uvek podržava sve incijative, čiji je cilj uzdržavanje od bilo kakvih poteza koji bi imali za posledicu ugrožavanje teritarijalnog integriteta ili teritorijalnog jedinstva bilo koje zemlje u regionu, ne samo BiH. Spremni smo da tu sarađujemo sa Srbijom i o tim temama razgovaramo sa susednim zemljama”, rekao je Bozaj.\nIstakao je da će Turska poštovati sve insitutucije BiH, koje su uspostavljene međunarodnim dogovorima i izrazio nadu da će se “stvari kretati” na osnovu međunarodnih sporazuma, koje su priznale Srbija, Turska i BiH.\n“Bilo kakvo odstupanje od toga ili bilo šta što će izazvati napetosti uslijed takvog eventualnog odstupanja, neće biti produktivno. Vjerujemo u to”, rekao je Bozaj.\nNaglasio je da vjeruje da je izlaz iz krize u konsenzusu među konstitutivnim narodima u BiH, koji imaju sposobne lidere, i istakao da Turska vjeruje da će se pronaći rešenje jer je sistem, podsjetio je, uspostavljen teškim pregovorima.\n“Sada posle 21 godine, moramo da budemo kreativni i nađemo nešto oko čega će postojati konsenzus svih konstitutivnih naroda BiH”, zaključio je Bozaj.\nRozajac 4. Septembra 2016. At 02:38\nEfendija Bozaj-izlaz iz krize u BOSNI nije u koncenzusu cetnika Milorada i srbije i Hrvatske-zemalja koje su izvrsile agresiju na Bosnu,vec u postovanju USTAVA JEDNE I JEDINE REPUBLIKE BOSNE I HERCEGOVINE kao gradjanske drzave sa jednakim pravima za sve.\nTo je jedino prihvatljivo rjesenje za sve koje omogucava slobodu demokratiju i mirnu BOSNU za sledecih hiljadu godina.Zlo je uvijek u BOSNU dolazilo sa strane\nNebi ni Mile Duduk ovoliko lajao da ga ne huskaju ratni zlocinci iz Beograda Vucic i Nikolic


RTS :: Ibrahimović u trećem licu najavio odlazak iz Milana\nFudbal Ibrahimović u trećem licu najavio odlazak iz Milana\npetak, 10. jul 2020, 09:37 -> 09:42\nŠvedski fudbaler Zlatan Ibrahimović najavio je odlazak iz Milana u zanimljivom intervjuu, tokom kojeg je gotovo sve vreme govorio u trećem licu. Ibrahimović se osvrnuo na trenutnu situaciju među "rosonerima", istakavši da to nije klub koji je nekada dominirao "starim kontinentom".\nZlatan je kazao da on nije igrač za drugorazredna takmičenja poput Lige Evrope, želi da se nadmeće sa najboljima, što je dokazao gde god je nastupao.\n"Ibra igra da osvoji nešto ili će ostati kod kuće. Rekli su mi da bi oproštaj u Americi bio previše laka stvar, pa sam se vratio u Milan. Ovde sam zbog strasti prema fudbalu, a kada se sve ovo sa virusom desilo, kao da mi je nešto govorilo da treba da se penzionišem", rekao je Ibrahimović.\nImao je spreman odgovor i kada je upitan o sukobu sa direktorom kluba Ivanom Gazidisom pre polufinala Kupa Italije.\n"To je Ibra. Ibra je rođen da igra fudbal i najbolji je kad igra fudbal. Vidim šta se dešava u klubu, ako će biti ovako i na dalje, nećete me više videti ovde. Ibra nije igrač za Ligu Evrope. Milan nije klub za Ligu Evrope. Ovo nije 'veliki Milan' koji sam nekada video, ali moramo da uradimo sve do kraja. To sam im i rekao. Morali smo da se objasnimo."\nIako je spominjao mogući kraj karijere, ostavio je mogućnost da je nastavi u nekoj drugoj sredini.\n"Ibra je ovde, Ibra vodi računa. Moram da budem ovde ili ćete, u suprotnom, izgubiti navijače. Ne znam da li će biti još neki klub posle Milana, ali nikada ne zatvaram vrata mogućnostima. Otići ću jedino negde gde ću imati neku vrstu kontrole, a ne tamo gde reči ne vrede ništa. I dalje imam mnogo strasti za ono čime se bavim."\nZa kraj, prokomentarisao je i navode da će od sledeće sezone trener Milana biti Ralf Ragnik, umesto Stefana Piolija.\n"Ko je to? Ja ne znam ni ko je taj čovek", zaključio je u svom stilu.\n"Rosoneri" na šest kola do kraja Serije A zauzimaju sedmo mesto sa 49 bodova i nemaju šanse da izbore Ligu šampiona, pošto četvrtoplasirani Inter beži 16 poena.\n"Stara dama" našla novog mladoženju, da li je Pirlo dobra prilika\nKraj jedne ere na "Etihadu", David Silva ide u Lacio


"Rat bi mogao da se proširi" - BIGportal.ba\n19 Maja, 2022 19 Maja, 2022 0103\nFrancuski predsjednik Emanuel Makron ponovio je zabrinutost oko rizika širenja ukrajinskog rata na okolne zemlje.\n“Širenje sukoba na susedne zemlje ne može biti isključeno”, rekao je danas Makron ukazujući na “nedavne incidente” u moldavskom regionu Pridnestrovlju gde su već stacionirane ruske trupe i gde su bile eksplozije, prenosi agencija AP.\n“Francuska ostaje posebno budna prema bezbednosnoj situaciji u regionu”, rekao je francuski predsednik prilikom prijema predsednice Moldavije, suseda Ukrajine.\nTa mala prozapadna bivša sovjestska republika suočena je sa prilivom izbeglica iz Ukrajine. Makron je pozvao evropske vođe da daju brzi prvi odgovor na podnet zahtrev Moldavije za članstvo u EU. Moldavska predsednica Maja Sandu pozdravila je Makronovu “inicijativu” o formiranju evropske političke zajednice, koja bi prema njoj dozvolila Moldaviji da “ubrza” pristup Evropskoj uniji, prenosi Frans pres.\n“Pozdravljam inicijativu predsednika Makrona o formiranju evropske političke zajednice koja će podržati i ubrzati naš proces pristupanja EU”, rekla je ona u izjavi sa svojim francuskim kolegom ispred Jelisejske palate.\nOna je rekla da je Moldavija zemlja koja ima evropsku istoriju i koja će bez sumnje imati evropsku budućnost, izrazivši “rešenost” Kišinjeva da postane zemlja članica EU.\nMoldavija je 3. marta podnela zahtev za članstvo u EU, što je istog dana uradila i Gruzija, dok je Ukrajina podnela zahtev 28. februara. Oko 450.000 ukrajinskih izbgeglica ušlo je u Moldaviju a desetine hiljada njih, od kojih su polovina deca je ostalo, rekla je Sandu.


Solfins na Sajmu tehnike 2018 - 3D štampa i 3D skeniranje uživo\nSolfins nedelja Sindoh 3D štampe od 16. do 22. aprila\nSoflins vodič kroz Markforged materijale za 3D štampu\nBesplatni softver za 3D štampu - 3DXpert za SolidWorks\nNovo u Solfinsu: Sindoh 3DWox 2X - Veći i moćniji!\n3D štampa alata i pribora u industrijskoj proizvodnji - Markforged, 3D Systems, FormLabs, Sindoh\nMarkforged 3D štampači za industriju - Materijali i primeri upotrebe!\n2017. je bila sjajna godina za Sindoh 3D štampače\nSindoh 3DWox štampač - Prva preporuka MIT FabLabs platforme\n3D CAD CAM Seminar i radionica 3D štampe i reverznog inženjeringa\nHP rešenje za industrijsku proizvodnju 3D štampom\nMJP 2500 proglašen za najbolji biznis 3D štampač 2017. godine\nSolfins predstavio 5 tehnologija 3D štampe na Sajmu tehnike 2017\nBrza izrada sajamskih uzoraka za Teaplast (studija slučaja)\nRazvoj Sunthetic solarnih punjača za mobilne u 3D štampi (studija slučaja)\nSeminar 3D štampa i softverska rešenja na Mašinskom fakultetu u Beogradu\nSeminar "3D kao format budućnosti" stiže u Kragujevac i Niš!\nNakon ogromne posećenosti u Beogradu, najveći događaj posvećen primeni 3D tehnologija u razvoju proizvoda i proizvodnji - seminar "3D kao format budućnosti" stiže u Niš i Kragujevac!\n3D štampači i 3D skeneri na seminaru "3D kao format budućnosti" privukli veliki broj posetilaca\nNajveći događaj posvećen primeni 3D tehnologija u razvoju proizvoda i proizvodnji - seminar "3D kao format budućnosti" održao se u Beogradu, 6. oktobra 2016. godine u Hotelu M u organizaciji kompanije Solfins i prisustvovalo mu je čak 200 učesnika iz Srbije i regiona.\nSolfins 3D print premijerno na Sajmu tehnike\nPosetioci su imali priliku da na jednom mestu dobiju informacije o 3D štampi, reverznom inženjeringu, kontroli kvaliteta i ostalim primenama 3D skeniranja. Demonstrirali smo rad 3D printera i 3D skenera, a izložili smo i 3D modele odštampani u raznim tehnologijama 3D štampe. Na štandu smo izložili 3D printere i 3D skenere vodećih brendova, a posetioci su imali priliku da dobiju sve informacije koje se tiču primene tehnologija 3D štampe i 3D skeniranja u različitim industrijama.\nDobrodošli u svet 3D štampe - Solfins postao zvanični 3DZ partner\nZvanično, počevši od marta 2016. godine kompanija Solfins postala je partner 3DZ grupacije - vodećih ditributera 3D štampača i skenera u Evropi, a time i ovlaščćeni zastupnik 3D systems, FormLabs, Artec 3D, German RepRap brendova


Reprezentativac Nemačke Emre Džan potpisao je četvorogodišnji ugovor sa Juventusom. Nakon što mu je aktuelni istekao u Liverpul vezni fudbaler je u Torino stigao kao slobodan igrač. On će za svaku godinu odigranu u crno-belom dresu da zaradi pet miliona evra.\nMenadžer igrača je najbolje prošao u celom poslu, jer mu je italijanski šampion uplatio 16 miliona evropskih novčanica. Dugo se spekulisalo o prelasku Nemca u redove "stare dame", a ovog ponedeljka je sve dobilo i zvaničnu potvrdu. Bivši fudbaler kluba sa Enfilda izabrao je dres sa brojem 23.\nNa predstavljanju nezaobilazno je bilo pitanje o Kristijanu Ronaldu, a Džan ne krije da bi voleo Portugalca za saigrača.\n"Svaki igrač bi voleo da igra sa Ronaldom, naravno da je takav slučaj i što se mene tiče. Ipak, fokusiran sam na svoje stvari. Došao sam u veliki klub, jako sam srećan što sam ovde. Dugo smo bili u kontaktu i samo se čekao pravi trenutak. Znam da klub ima pobednički mentalitet što mi se dodatno dopalo", rekao je Emre Džan.\nTakođe, dotakao se i priča oko nekadašnjih igrača torinskog velikana, odnosno ko je ranije nosio dres Juventusa, a otkrio je i ko mu je idol.\n"Zidan je bio moj idol u mladosti. Sećam se da sam Juventus gledao baš često. To je vreme kada su u "staroj dami" igrali upravo Francuz, kao i Pavel Nedved, odnosno Alesandro del Pjero. Oni su obeležili jednu eru u klubu, u to sam siguran. Prvi trener mi je veliki navijač Juventusa. Čak mi je jednom prilikom rekao da ću baš ja obući dres torinskog kluba i eto to se desilo. Jako sam srećan zbog toga", dodao je reprezentativac Nemačke.\nDžan je u Liverpul stigao na leto 2014. godine i za to vreme odigrao 167 mečeva u crvenom dresu. Postigao je ukupno 14 golova i imao 12 asistencija. Pre "crvenih" branio je boje mlađih kategorija Bajerna iz Minhena, gde se nije pokazao, ali je Bajer Leverkuzen prepoznao njegov talenat i vratio ga na fudbalsku mapu.


Tači podržao odluku vlade o stvaranju Oružanih snaga Kosova - Jutarnji GLASnik\nTači podržao odluku vlade o stvaranju Oružanih snaga Kosova\nPosted on 13/09/2018 Author Redakcija Jutarnji GLASnik\tComment(0)\nPredsednik Kosova Hašim Tači podržao je usvajanje tri zakona koji se odnose na transformaciju Bezbednosnih snaga Kosova (BSK) u Oružane snage, iako je ranije danas izjavio kako se takve odluke ne mogu donositi na „svoju ruku“ i bez koordinacije s međunarodnim faktorima.\nTači je na svom Fejsbuk nalogu podržao usvajanje zakona koji se odnose na transformaciju BSK i zatražio da se o tome raspravlja u Skupštini Kosova.\n„Rukovodstvo Kosova je zbog uskih interesa, ponekad izbornih a ponekad ideoloških, zakasnilo s procesom transformacije BSK u Oružane snage. Ja sam uvek bio odlučan u tome. Kosovo treba da ima svoju vojsku“, naveo je Tači.\nOn je dodao da je preduzeo kampanju „osvešćivanja unutar i van Kosova“ kako bi kosovskim saveznicima ukazao na značaj tog procesa.\n„Naši saveznici znaju da ovaj proces treba zatvoriti bez kašnjenja. Takođe smo jasno stavili do znanja da niko, nijedan strani faktor, ne može staviti veto na izgradnju naše države. Želim da uklonim svaku dilemu, ja sam za transformaciju Bezbednosnih snaga u Oružane snage Kosova“, napisao je Tači.\nPredsednik Kosova je ocenio i da kosovske oružane snage ne predstavljaju pretnju za region, već da će doprineti očuvanja mira, bezbednosti države i regiona, zbog čega, kako je naveo, „institucije Kosova govore u jedan glas“.\nOn je tokom prepodneva, povodom odluke Vlade da usvoji tri zakona o transformaciji BSK u Oružane snage Kosova, kazao da kosovska vojska treba da bude prihvaćena i da njeno formiranje treba da bude otvoren i siguran proces sa partnerstvom za mir i NATO, „a ne odluka na svoju ruku“.\n„Mislim da je pogrešan momenat da ovo pitanje procesuiramo danas jer nema potrebe da u trenutku kada se u Evropskom parlamentu odlučuje o ukidanju viza za građane Kosova, pošaljemo takvu poruku saveznicima“, kazao je Tači.\nOn je tada ocenio da „jednostrani proces vodi ka izolaciji“, a da „koordinisani proces vodi na siguran put razvoja i jačanja“.\nU međuvremenu je reagovala ambasada SAD u Prištini koja je saopštila da nije bila konsultovana povodom odluke Vlade Kosova o transformaciji BSK u OSK i najavila da će usvojene zakone analizirati kako bi razumela njihovu svrhu i efekat.\n„SAD su oduvek podržavale suvereno pravo Kosova na vojsku i blisko sarađivale sa Kosovom o tome kako to postići. Savetovali smo na oprezan pristup koji drži Kosovo u dogovoru sa našim NATO saveznicima po ovom važnom pitanju. Nismo bili konsultovani o vremenu ove objave i moraćemo da analiziramo nacrte zakona kako bi razumeli njihovu svrhu i efekat“, navodi se u saopštenju.\nAmbasada je navela da je poslednjih nekoliko sedmica fokusirana na izgradnju unutrašnjeg konsenzusa o „važnom dijalogu sa Srbijom“.\n„Nastavljamo da verujemo da je normalizacija između Kosova i Srbije najvažniji korak za napredak u bliskoj budućnosti“, navela je ambasada.\nHašim Tači: Pens mi obećao Kosovo u NATO\nTači: Pokazaću Vučiću plan za novo iscrtavanje granica\nDiogardi: Tači i Haradinaj su mafijaši, pokušali su i mene da kupe\nTagged HAŠIM TAČI, ORUŽANE SNAGE KOSOVA\nPutin na vojnoj vežbi „Vostok 2018“: Jačamo armiju i podržavamo saveznike\nOdnosi Srbije i Mađarske ostaju „nikad bolji u istoriji“


Pogledajte novu Keri Bredšo Prolog\nDobropoznata Keri Bredšo, glumica Sara Džesika Parker je uputila reči hvale na račun mlade glumice Ane Sofije Rob (18) koja se za ulogu mlade Keri Bredšo priprema sa puno entuzijazma u predstojećem nastavku kultne serije „Seks i grad“. Parkerova tvrdi da se mlada Ana dobor snalazi i da na pravi način ulazi u lik.\nNaslov novog ostvarenja je „Kerini dnevnici“ i ono je namenjeno mlađoj publici, a mlada glumica ne krije da već sada ima veliku podršku koleginice Sare Džesike Parker.\nAna Sofija je za potrebe snimanja nove serije “Kerini dnevnici” nedavno probala da ponese kompletan stil kolumnistkinje iz mlađih dana – kovrdžava plava kosa, šljaštave cipelice, i naravno, trapavost.\nSerija “Kerini dnevnici” biće prikazivana na američkoj televizijskoj mreži CW i pratiće priče Keri Bredšo kada je bila tinejdžerka, kao i sve avanture kroz koje je prolazila dok nije postala poznata Njujorčanka.\nOn je najpoznatiji srpski zet


Tržište kafe - Sivim kanalima oko 20 odsto prometa - Dnevni list Danas\nPočetna » Ekonomija » Tržište kafe – Sivim kanalima oko 20 odsto prometa\nTržište kafe – Sivim kanalima oko 20 odsto prometa\nPodatak da obim sive ekonomije u Srbiji premašuje 30 odsto vrednosti bruto domaćeg proizvoda teško da može stimulativno da deluje na popravljanje investicione klime i privlačenje stranog kapitala.\n1Piše: Mirjana Stevanović 09. novembra 2016. 17.00\nSituacija je za nijansu bolja kad je reč o tržištu kafe, ali je još uvek daleko od povoljne. Procenjuje se, naime, da udeo sivog tržište u prodaji kafe iznosi 20 odsto i to naročito obeshrabruje proizvođače, mada bi i predstavnici države trebalo da se zabrinu, s obzirom na to da se kroz nelegalne kanale odlivaju stotine miliona dinara koji bi trebalo da završe u državnoj kasi. Proizvođači kafe, pre svega Grand kafe, tvrde da bi taj problem mogao da se ublaži uvođenjem akciznih markica, ali dodaju da nisu naišli na razumevanje predstavnika državnih institucija zaduženih za to.\n– Kao vodeći proizvođač kafe u regionu smatramo da bismo, u saradnji sa predstavnicima države, mogli da pronađemo najoptimalnija rešenja u borbi protiv sive ekonomije, jer je to u zajedničkom interesu. Zato smo pokrenuli inicijativu za uvođenje akciznih markica na kesicama proizvoda, jer smo procenili da je to dobar način da počne da se uvodi red na tržištu. Akcizne markice bi bile potvrda da je proizvođač ispoštovao legalan proces uvoza i platio dažbine državi, ali i prošao sve kontrole kvaliteta, što garantuje potrošaču da pije pravu kafu. U krajnjoj instanci to predstavlja distinkciju od nelojalne konkurencije. U prilog toj argumentaciji navešću primer BiH, gde je, ubrzo nakon uvođenja akciznih markica, šverc kafe opao za 30 odsto, a smanjen je i broj sumnjivih pržioničara – komentariše za Danas Andrej Bele, direktor strateškog područja kafa Atlantik grupe i dodaje da ta kompanija, samo po osnovu plaćanja carine i akciza na uvoz sirove kafe, godišnje u budžet Srbije uplati oko 11 miliona evra.\nNa opasku da potrošači u Srbiji plaćaju prilično visoku cenu kafe u maloprodaji, koja se u proseku kreće oko 1,1 evro za 100 grama i da bi uvođenje akciznih markica moglo dodatno da utiče na poskupljenje tog proizvoda, naš sagovornik kaže da bi trošak uvođenja akcizne markice bio minimalan i ne bi se odrazio na prodajnu cenu. S druge strane, potrošači bi bili sigurni u kvalitet kafe koju kupuju. Naglašava, takođe, da i proizvođačka cena izdvaja ozbiljne proizvođače i legalne uvoznike od nelojalne konkurencije.\n– Kafa, tačnije mešavina „minasa“ i „robuste“ koju mi koristimo, ima svoju berzansku cenu. Tome treba dodati akcizu od 84,4 dinara po kilogramu sirove kafe, odnosno 105,5 dinara za gotov proizvod, a plaćaju se i carinske i zakonske kontrole kvaliteta i uzorkovanja. Tu su i ulaganja u razvoj i održavanje kvaliteta, pri čemu mi izdvajamo 50 odsto od ukupnih investicija, onda je jasno da samo mešetarenjem i sumnjivim kvalitetom može da se postigne niža cena gotovog proizvoda. Što se akciza tiče, mi poštujemo zakonom propisane uslove, svesni činjenice da se na taj način puni budžet. Ipak, verujemo da će država imati sluha za neko od ponuđenih rešenja. Recimo, ukazali smo na to da je od sirove kafe do gotovog proizvoda veliki kal, tako da se akciza plaća i na kafu koja nikad ne uđe u promet. Dakle, i tu postoji mogućnost da država pomogne legalnim uvoznicima – tvrdi Bele.\nNiko ne spori da potrošači u Srbiji piju skupu kafu, naročito imajući u vidu nisku kupovnu moć stanovništva. Proizvođači naglašavaju da na maloprodajnu cenu, u znatnoj meri, utiču akciza i porezi pa smo, polazeći od te pretpostavke, u Ministarstvu finansija potražili odgovor na pitanje: ima li prostora za korigovanje akcizne politike i snižavanje poreske stope?\nUz konstataciju da za razliku od Bosne i Hercegovine, Hrvatske i Crne Gore, u Sloveniji i Makedoniji kafa nije predmet oporezivanja akcizom, u Ministarstvu podsećaju da se obeležavanje akciznim markicama vrši samo u BiH. „U skladu sa direktivama Evropske unije, članice EU imaju pravo da uvode akcizu i na druge proizvode, a ne samo na one koji se obavezno oporezuju akcizom (duvanski proizvodi, alkoholna pića, energenti). Napominjemo da je Hrvatska, novim Zakonom o posebnom porezu na kavu i bezalkoholna pića, propisala da se akcizom oporezuje kafa koja se stavlja u promet na domaćem tržištu, ali se ne obeležava akciznim markicama“, ističe se u šturom odgovoru Ministarstva finansija.\nAnalizom koju su uradili stručnjaci Grand kafe, a kojom je kontrolisano da li ima surogata i da li je kafa pravilno deklarisana, utvrđeno je da je od 66 brendova, 26 bilo uredno deklarisano, a 23 nije imalo deklarisan surogat. U Grand kafi tvrde da se uprkos prijavama dostavljenim inspekcijskim službama ta kafa i dalje nalazi u slobodnoj prodaju, pa se nameće pitanje da li inspekcija kontroliše stanje na tržištu kafe i šta je pokazala kontrola?\nU odgovoru koji smo dobili u Odeljenju za kontrolu prometa, sprečavanje nelojalne konkurencije i zaštitu potrošača – Sektor tržišne inspekcije ističe se da se nelegalnim prometom kafe, u znatno većoj meri od neregistrovanih lica, bave registrovani subjekti koji kafu prodaju bez propisane evidencije, odnosno bez posedovanja dokaza o poreklu robe koju puštaju u promet. Ukazuje se i na podatak da je u prethodnih 20 meseci, od neregistrovanih subjekata oduzeto više od 1.000 kilograma i da je van prometa stavljeno više stotina kilograma kafe zaplenjene kod trgovaca koji su registrovani, a nemaju dokaz o poreklu. „U 2016. urađeno je 60 inspekcijskih nadzora trgovaca na veliko i malo pri čemu su u 18 kontrola konstatovane nepravilnosti i podneti su zahtevi nadležnom sudu za pokretanje prekršajnog postupka. Prošle godine tržišna inspekcija je uništila 60 tona sirove kafe oduzete u kontrolama nelegalnog prometa u periodu od 2010. do 2015. godine. Kafa se najčešće švercuje iz Bosne i Hercegovine i Makedonije“.\nSledeća godina će, po svemu sudeći, a to nam je potvrdio i naš sagovornik Andrej Bele, doneti mnogo izazova proizvođačima kafe. Naime, iako je u Brazilu ostvaren rekordan prinos, koji iznosi 55 miliona vreća kafe, samo 10 miliona od pomenute količine sadrži „robustu“, koja je i u Vijetnamu zabeležila pad od najmanje 30 odsto, pa povećana tražnja podiže cenu. „Trenutno, oko 80 odsto sirove kafe nabavljamo u Brazilu, ali tragamo i za dobavljačima u Indiji, Vijetnamu, ili Ugandi gde se robusta, takođe, proizvodi. Naše zalihe kafe mogu da podmire potrebe tržišta, ali mi smo spremni da reagujemo kad se unutrašnje rezerve iscrpe vodeći, pritom, računa da potrošači što manje osete oscilacije na tržištu“, poručuje Bele.\nZanimljivo je da, uprkos tome što kod nas vlada mišljenje da smo veliki konzumenti kafe, naročito one turske, Srbija nije pri vrhu lestvice po potrošnji tog napitka po glavi stanovnika. Najviše kafe, čak 11,4 kilograma po stanovniku, konzumiraju Finci. Slede Island (9,1 kg), Norveška (9 kg), Danska (8,1 kg), Švedska (7,9 kg), Švajcarska (7,4 kg), Holandija (6,8 kg), Nemačka (6,6 kg), Italija (5,7 kg), Slovenija (5,6 kg), Austrija (5,5 kg), Francuska (5,4 kg), Hrvatska (5,0 kg)… Više kafe od nas piju i Amerikanci (4,5 kg), Nemci (8 kg) i Francuzi (6 kg), dok u Srbiji svaki stanovnik potroši, u proseku, po 4 kilograma crnog napitka. Brazil, inače najveći svetski proizvođač i izvoznik kafe, nalazi se na 19. mestu sa potrošnjom od 4,7 kg po glavi stanovnika.\nStav Ministarstva finansija\nU Ministarstvu finansija tvrde da bi obeležavanje akciznim markicama dovelo do povećanja maloprodajne cene kafe, kao i administrativnih troškova. S druge strane, to ne bi značajno uticalo na sprečavanje nelegalnog prometa kafe. U odgovoru Danasu ističe se da se po osnovu akcize na kafu u državnu kasu, 2014, slilo 2,7 milijardi dinara, a prošle godine 2,8 milijardi.\nProizvođači spremni za saradnju\n– Kada govorimo o troškovima aplikacije markice kao nalepnice, mi kao proizvođač nemamo problem da tih pola dinara po kesici participiramo, jer znamo da bi nas to, na neki način, zaštitilo. Sada kad je i država pokrenula inicijativu da se odlučnije krene u borbu protiv sive ekonomije, nadamo se da će se u narednim godinama više angažovati na pronalaženju najboljeg rešenja za sve probleme koji su nam zajednički – kaže za Danas Andrej Bele, direktor strateškog područja kafa Atlantik grupe.\n11. novembra 2016. u 07.25\nRoba sa akciznom markicom se jos više prodaje na crno, dokaz su cigarete koje se plasiraju u vrednosti od 300 miliona evra, sa markicom i domaća proizvodnja. KAFE NA CRNO proda se 8 hiljada tona.


Zagađenje i politika: Čist vazduh kao luksuz - European Western Balkans\nZagađenje i politika: Čist vazduh kao luksuz\nAutor Jovana Georgievski 24. 01. 2020. 26. 01. 2020.\nSamo pet dana od početka grejne sezone, Beograd je 20. oktobra izbio na prvo mesto među gradovima sa najvećim aerozagađenjem u svetu i tako prestigao velike industrijske centre u Indiji, Kini, Vijentamu, Pakistanu i Mongoliji, pokazuju podaci sajta za monitoring kvaliteta vazduha u svetu AirVisual. Kako smog nad Beogradom, Valjevom, Smederevom, Kragujevcem, Borom i drugim gradovima tokom proteklih nedelja nije jenjavao, aerozagađenje je postalo jedna od glavnih dnevno-političkih tema: dok predsednik, premijerka i ministar zdravlja i životne sredine uveravaju da nema mesta panici jer situacija nije ništa drugačija nego prethodnih godina, alarmantni podaci Svetske zdravstvene organizacije o smrtnosti usled zagađenja i činjenica da konkretnog i brzog rešenja nema građanima ostavljaju samo još nadu na dobar vetar.\nKrajem decembra, direktor Svetske zdravstvene organizacije (SZO) za Srbiju upozorio je da od posledica zagađenja u zemlji godišnje umre više od 6.000 ljudi.\nPredsednik Srbije Aleksandar Vučić objasnio je za “Kurir” da je “vazduh za onoliko lošiji koliko nam je standard viši”, dodajući da se aerozagađenje u Beogradu poslednjih godina pogoršalo zbog porasta broja automobila. “Što, je l’ nam bio bolji vazduh pre dve godine? I pre četiri? I pre deset?”, upitao je Vučić.\nGodišnji izveštaji Agencije za zaštitu životne sredine (SEPA) koja od 2010. godine prati koncentracije štetnih mikročestica PM10 i PM2.5 (pre osnivanja Agencije, ova merenja vršio je Republički hidrometeorološki zavod) ukazuju da zagađenost vazduha u više mesta u Srbiji tokom poslednjih 10 godina i jeste bila hroničan problem.\nTako se u prvom dostupnom izveštaju Agencije, od pre 10 godina, navodi da je vazduh najveći deo godine bio u kategoriji “zagađen” ili “jako zagađen”, i to u Pančevu, Lazarevcu, Beogradu, Nišu i Novom Sadu. Prema podacima Agencije za period od 2016. do 2018. godine, koje je analizirao Centar za istraživačko novinarstvo Srbije (CINS), u područjima oko 13 gradova zagađenost je u ovom periodu varirala, ali je u najvećem broju mesta sve vreme bila na visokom nivou. Tako su godišnje vrednosti PM10 u 2018. bile iznad propisanih na svim mernim mestima i to više od 35 dana koliko je dozvoljeno.\nDa ovogodišnja situacija nije ništa gora od prethodnih godina, u saopštenju su podsetili i iz Instituta za javno zdravlje “Milan Jovanović Batut”. Oni su dali preporuku da osetljive osobe ograniče svoj boravak napolju (deca, stariji i hronični bolesnici), naglašavajući da “koncentracije zagađenja zavise od klimatskih uslova na određenoj teritoriji i uobičajene su za ove vremenske uslove i zimski period”.\n“Ako nam Batut kaže da sitacija nije alarmantna jer je takvo stanje bilo i prethodnih godina, da li to znači da mi treba da prihvatimo da je stanje takvo?”, kaže za European Western Balkans (EWB) menadžerka projekata u oblasti energije, klime i životne sredine Beogradske otvorene škole Mirjana Jovanović.\n“Ako hiljade ljudi godišnje umru od posledica zagađenja, da li mi treba da prihvatimo da je to uobičajeno stanje? Mislim da se ne sme normalizovati da je vazduh ovoliko zagađen”, ističe Jovanović.\nU izjavi za dnevni list Danas, pulmolog i načelnik Odeljenja za intervencije Gradskog zavoda za plućne bolesti i tuberkulozu u Beogradu Dejan Žujović naveo je da Gradski zavod “uz ovakav kvalitet vazduha, ima i po dva puta više pacijenata sa pogoršanjem simptoma od onoga što bismo očekivali”.\nInstitut za javno zdravlje “Milan Jovanović Batut” demantovao je medijske navode o tome da se sve više dece javlja lekaru zbog respiratornih problema. “Prema potvrđenim informacijama iz zdravstenih ustanova, broj dece koja su primljena na lečenje nije povećan, već je ovaj broj uobičajen odnosu na onaj koji se beleži u prethodnim godinama u istom vremenskom periodu”, navodi se u saopštenju “Batuta”.\nGovoreći o zagađenju vazduha u gostovanju na RTV “Pink”, ministar zdravlja Zlatibor Lončar izjavio je da zagađenja vazduha ima, ali da nema razloga za paniku, jer ono ne može da dovede do ozbiljnih zdravstvenih problema.\nMeđutim, studija Svetske zdravstvene organizacije (SZO) Uticaj ambijentalnog zagađenja na zdravlje – poziv na akciju (2019) o posledicama dugoročnog izlaganja aerozagađenju, koja se naslanja na registre Instituta za javno zdravlje “Milan Jovanović Batut” za period 2010-2015, pokazuje da se u Srbiji svake godine, samo zbog izlaganja mikročesticama PM2.5, jednog od tipova opasnih čestica, dogodi 3.600 prevremenih smrti, od čega polovina u Beogradu (u kojem živi nešto manje od trećine stanovništva Srbije).\nIako Agencija za zaštitu životne sredine podatke o merenjima kvaliteta vazduha sa mernih stanica širom Srbije objavljuju svakog sata, “problem sa podacima koje Agencija objavljuje jeste što su oni tako predstavljeni, da vam je kao građaninu teško da razumete šta oni zapravo znače, jer je za njihovo tumačenje potrebno određeno predznanje”, ističe Jovanović.\nZbog toga, građani za informisanje o stanju vazduha pretežno koriste aplikacije AirCare i AirVisual. Jovanović ističe da ovo jesu verodostojni podaci, s obzirom na to da ove aplikacije koriste podatke sa mernih stanica iz SEPA mreže.\nZa sada bez konrektnog rešenja\nKako pokazuje poslednji dostupan izveštaj Agencije (2018), najveći izvor opasnih mikročestica PM10 i PM2.5 predstavljaju toplane snage ispod 50 megavata i individualna ložišta. Iz njih potiče čak 57 odsto emisija mikročestica PM10 i dve trećine emisija PM2.5.\nZaštitnik građana Zoran Pašalić pokrenuo je 13. januara postupak kontrole nad Ministarstvom zaštite životne sredine, jer ministarstvo “u dužem vremenskom periodu nije sprovelo nijednu konkretnu meru povodom žalbi građana“.\nMinistarstvo zaštite životne sredine (MZŽS) oglasilo se saopštenjem, u kojem je navelo da je “u vezi sa smanjenjem zagađenja vazduha uradilo sve što je u njegovoj nadležnosti”, navodeći da su lokalne samouprave te koje su zakonski odgovorne za kvalitet vazduha na svojoj teritoriji, ali da većina nema plan njegove zaštite.\nMinistarstvo je izašlo i sa spiskom mera koje je neophodno preduzeti radi poboljšanja kvaliteta vazduha, ističući da je od predloženog u njihovoj formalnoj nadležnosti samo jedna od ukupno devet tačaka, koja se tiče izrade planova kvaliteta vazduha jedinica lokalnih samouprava.\nIz MZŽŠ nisu odgovorili na pitanje EWB o tome da li se planiraju konkretni koraci u smeru sprovođenja predloženih mera, te da li su utvrđeni rokovi.\nPoziv na odgovornost zbog prekomernih emisija\nDa za sada ne samo da nisu preduzete konkretne mere radi poboljšanja kvaliteta vazduha, već Srbija ima problem i sa primenom Direktive o velikim ložištima, a Nacionalni plan za smanjenje emisija (National emission reduction plan – NERP) nije usvojen, ističu i iz Sekreterijata Energetske zajednice (EZ).\nNaime, kako je prethodno preneo EWB, Sekretarijat je ovog meseca pokrenuo postupak protiv Srbije zbog nepotpune primene Direktive o velikim ložištima. Kako se navodi u saopštenju Sekretarijata, devet od šesnaest velikih ložišta u Srbiji emituju previše štetnih gasova, da vlasti, a Srbija, ni pored ponovljenih poziva, nisu zvanično usvojile NERP.\nNajveći problem, kažu iz EZ, predstavljaju emisije sumpor-dioksida. Direktor Sekretarijata Energetske zajednice (EZ) Janez Kopač rekao je prošle nedelje za agenciju Beta da, prema podacima iz 2018. godine, emisije gasova u termoelektrani „Kostolac“ prekoračuju planirane 14 puta, a u termoelektrani „Nikola Tesla“ u Obrenovcu 4,7 puta, podsećajući da Srbija nije usvojila NERP.\n“NERP se primenjuje”, rekli su ranije ovog meseca za Vreme iz Ministarstva zaštite životne sredine, i to “u skladu sa odredbama Uredbe o graničnim vrednostima emisija zagađujućih materija u vazduh iz postrojenja za sagorevanje”.\nSrbija ima dva meseca da reaguje na navode Sekretarijata.\nZagađenje koje prelazi državne granice\nPosledice zagađenja koje se stvara na Zapadnom Balkanu, a kojem između ostalog doprinose i pomenute emisije iz velikih ložišta, pogađa i stanovnike Evropske unije. Prema podacima objavljenim u okviru kampanje EU against Coal, 16 starih termoelektrana iz doba Jugoslavije zagađuje vazduh više nego 250 termoelektrana u EU.\nStudija o hroničnom zagađenju ugljem na Zapadnom Balkanu, koji je objavila jedna od vodećih evropskih neprofitnih organizacija u oblasti uticaja životne sredine na zdravlje Health and Environment Alliance (HEAL), procenjuje da se više od polovine broja preuranjenih smrtnih slučajeva prouzrokovanih emisijama iz termoelektrana na ugalj sa Zapadnog Balkana dogodi u EU. Samo u 2016. godini, u od gotovo 4.000 preuranjenih smrtnih slučajeva usled zagađenja ugljem, 2.013 pogodilo je stanovništvo EU, dok se 1.239 smrtnih slučajeva dogodilo na Zapadnom Balkanu.\nSpremni za Poglavlje 27\nMeđutim, nade da će se Srbija uskoro ozbiljno pozabaviti reformama u oblasti životne sredine itekako ima. Naime, ministarka za evropske integracije Jadranka Joksimović saopštila je 21. januara da je Srbija zvanično podnela pregovaračku poziciju za Poglavlje 27 – Životna sredina i klimatske promene.\n“Važno je istaći da pregovaračka pozicija za poglavlje 27 dolazi u pravom momentu, u trenutku formulisanja evropskog “Zelenog dogovora” praćenog Investicionim planom, koji je predsednica EK Ursula fon der Lajen predstavila 14. januara u Strazburu. To je značajno, posebno imajući u vidu da je najavljen i poseban Zeleni dogovor za Zapadni Balkan, koji će, takođe, opredeliti velika sredstva za ovu oblast”, rekla je ministarka.\nOno što u svetlu najava o novim sredstvima za oblast zaštite životne sredine ne uliva poverenje u promene, jesu rezultati istraživanja ekološkog centra “Stanište” iz Vršca, o tome da je u Srbiji između 2010. i 2018. godine u nenamenski potrošeno gotovo pola milijarde evra naplaćenih od privrede i građana na ime ekoloških naknada.\nPrema navodima istraživača, novac namenjen za zaštitu životne sredine trošen je na subvencije komunalnim preduzećima, asfaltiranje ulica, rekonstrukciju mostova, saobraćajnice, zimsku službu, čišćenje kanala, saniranje štete od poplava, hvatanje pasa, čak i na naknade za ujede pasa, suzbijanje komaraca i krpelja, sanaciju bunara, izgradnju i rekonstrukciju vodovoda, nabavku autobusa, plaćanje duga za gas, javnu rasvetu, ugradnju stolarije, popravku krovova.\nVlada Srbije formirala je na sednici 17. januara Radnu grupu za sistemsko rešavanje pitanja zaštite vazduha u Srbiji i imenovala premijerku Anu Brnabić za predsedavajuću. Nakon prvog sastanka Radne grupe održanog 22. januara, iz Vlade su ponovili da nema razloga za zabrinutost, jer je koncentracija čestica blizu prosečnim vrednostima za ovo doba godine.\nPrema podacima sajta AirVisual za 24. januar, vazduh u centru Beograda je nepogodan za osetljive grupe, a koncentracija suspendovanih čestica PM2.5, prekoračuje dozvoljenu vrednost od 50 µg/m³. Samo nekoliko kilometara dalje, na Novom Beogradu i u Pančevu, vazduh je nezdrav.\nEnergetska zajednicaMirjana JovanovićPoglavlje 27Zagađenje vazduha\nSrbija bez napretka na godišnjem Indeksu percepcije korupcije\nGrenel: Ukinuti takse, zaustaviti kampanju povlačenja priznanja Kosova\nDijalog koji ne vodi nikud: Nedostatak legitimiteta u dijalogu između Srbije i Kosova\nBiEPAG 03. 09. 2020. 03. 09. 2020.


PRIVREMENA MERA ZA "KEVIĆA KAFANU": Naslednici, posle restitucije, vode novu bitku za objekat u Mionici | Novosti.RS\nOpština je još u martu obelodanila naum da znamenita "Kevića kafana" postane turistička atrakcija u kojoj će biti izloženi svi značajni proizvodi ovog kraja. Takođe, u njoj će biti organizovano i usavršavanje iz kulinarstva oko 200 učenika srednje škole "Mionica", a za prvu fazu adaptacije je najavljeno ulaganje više od dva miliona budžetskih dinara.\n- Predstavnici lokalne samouprave su razvalili vrata i u "Kevića kafanu" ušli bez ijednog dokumenta u pratnji više od 30 policajaca, a mene kao uknjiženog vlasnika jednostavno izbacili napolje - kaže Ivanka Vulović.\n- To je bila kafana mog dede, koja mu je nacionalizovana 1947, a po okončanju postupka restitucije, 2105, objekat je vraćen naslednicima - Ivanu Vuloviću iz Beograda, Dušanu Pavloviću iz Barajeva i meni. Opština nije vlasnik i nije mogla da "Kevića kafanu" ustupa bilo kome, niti da obavlja prepravke, renoviranje ili menja namenu objekta.\nNEKADA Objekat u vreme najveće slave, Foto SO u Mionici\nU zapisniku sa ročišta na kom je doneta privremena mera, zastupnik lokalne samouprave je naglasio da Opština ima državinu nad "Kevića kafanom", da vodi sudske postupke koji nisu završeni, a pokušava da dokaže suvlasnički udeo, te poseduje "papire" da je objekat od 430 kvadrata i plac, još 1972. otkupila od tadašnjeg vlasnika Predraga Josimovića, zvanog Dragan Kević.\n- Posredstvom svog punomoćnika, Opština je oktobra 2018. pozvala vlasnike na pregovore oko eventualne kupoprodaje "Kevića kafane", radi njenog očuvanja kao kulturne i istorijske znamenitosti - kaže Ivanka Vulović.\n- Do tih razgovora, međutim, nikada nije došlo, pa sam od lokalne policije tražila objašnjenje zašto sam 15. marta izbačena iz objekta, iako sam pokazala papire da sam vlasnik, ali odgovora nema...\ngrađevinski radovi Mionica Osnovni sud etno-kuća "Kevića kafana" Dragan Kević Ivanka Vulović Predrag Josimović


ILGA: Uprkos svemu, Evropa još uvek najtolerantnije okruženje za LGBT osobe | mrezaewl\nEvropa je najtolerantnije okruženje za LGBT populaciju, iako je na severnom Kipru seksualni odnos između muškaraca krivično delo, što je jedinstven slučaj na tom kontinentu, pokazao je najnovji izveštaj Međunarodne LGBT organizacije (Ilga).\nOrganizacija Ilga ipak ističe da je LGBT populacija diskriminisana u EU manje ili više u zavisnosti od zemlje. U nekim zemljama država stimuliše kršenje njihovih prava, dok ima zemalja koje obezbeđuju, ili bar tvrde da obezbeđuju jedakost pred zakonom LGBT osobama. U izveštaju se potencira da je prethodnih godina bilo pokušaja donošenja zakona koji zabranjuju širenje bilo kakvih informacija koje se odnose na neheteroseksualnu orijentaciju. Takvi zakoni su već na snazi u nekoliko regiona Rusije pod izgovorom „zaštite manjina od širenja propagande“, dok su na dnevnom redu parlamenata Litvanije i Mađarske. Nedavno je Sent Petersburg usvojio zakon koji zabranjuje „homoseksualnu propagandu“, što je potez koji se može tumačiti kao ugrožavanje slobode, navodi Euobserver.\n← HRW: Raste mržnja u Evropi


Ikarbus ugovorio isporuku 22 autobusa - KAMIONI.NET\nVršilac dužnosti direktora Ikarbusa, Aleksandar Vićentić, predsednik Upravnog odbora firme Veolia transport Litas, Klas Gothold i generalni direktor ove firme, Zoran Janković, potpisali su danas (7. aprila 2010) ugovor o kupovini 22 autobusa Ikarbusa.\nZahvaljujući programu Ministarstva ekonomije i regionalnog razvoja vrednom milijardu dinara, čiji je cilj pokretanje proizvodnje i očuvanje radnih mesta u domaćim fabrikama koje proizvode autobuse, preduzeće Veolia transport Litas iskoristilo je popust od 20 odsto pri kupovini Ikarbusovih autobusa.\nDanas potpisanim ugovorom predviđena je isporuka 15 autobusa ukupne vrednosti od približno dva miliona evra i ispunjavanje obaveze ugovorene 2009. godine za isporuku sedam autobusa. Na našoj fotografiji je jedna od većih isporuka Ikarbusovih autobusa kompaniji Veolia transport Litas 14. januara 2008.\nDržavni sekretar Ministarstva ekonomije i regionalnog razvoja, Nebojša Ćirić, istakao je da će realizacija ovog ugovora omogućiti upošljavanje svih 300 radnika Ikarbusa.\nĆirić je naveo da će kupovinu 15 autobusa Ministarstvo subvencionisati sa približno 400.000 evra u okviru programa za pomoć domaćim proizvođačima autobusa.\n„Ovo je početak oporavka Ikarbusa kome treba vratiti staru slavu i učiniti ga liderom u proizvodnji autobusa u regionu“, ocenio je državni sekretar i potvrdio da resorno ministarstvo pregovara sa potencijalnim strateškim partnerom Ikarbusa – međunarodnoj kompaniji iz zapadne Evrope koja zasad hoće da ostane anonimna, i dodao da bi do kraja meseca ta firma trebalo da donese konačnu odluku o tome da li će sarađivati sa Ikarbusom, kao i o modalitetima saradnje. „To bi bio veliki korak za Ikarbus“, istakao je Ćirić i napomenuo da bi idealan scenario bio kada bi godišnje bila obezbeđena proizvodnja i prodaja 200 do 300 autobusa.\nDržavni sekretar je potvrdio da se vode razgovori sa upravom Grada Beograda o obnovi voznog parka Gradskog saobraćajnog preduzeća (GSP) Ikarbusovim autobusima.\nGothold je ocenio da je novi ugovor sa Ikarbusom potvrda vraćanja poverenja u tu fabriku, nakon što ugovor o isporuci sedam autobusa sklopljen pre raskida privatizacije nije ispoštovan. „Veolia je međunarodna kompanija i dobra saradnja pružiće mogućnost Ikarbusu da izvozi autobuse“, naglasio je Gothold.\nPredsednik Upravnog odbora Ikarbusa, Nenad Mijailović, rekao je da će Ministarstvo ekonomije sa 70 miliona dinara pomoći Ikarbusu da dovrši proizvodnju sedam ranije ugovorenih autobusa sa motorima Euro IV.\nOn je najavio da će iz nove narudžbine tri autobusa sa motorima Euro IV biti isporučena u naredna četiri meseca, a da bi 12 autobusa sa motorima Euro V, koje će prvi put biti proizvedeni u Ikarbusu, trebalo da budu isporučeni do kraja godine.\nTags: Ikarbus, Litas, Veolia\nKAMIONI.NET > Autobusi > Ikarbus ugovorio isporuku 22 autobusa


Dan online - Regioni: Predavanja za osnovce i srednjoškolce - 2017-10-31\nRegioni AKTIVNOSTI KANCELARIJE ZA PREVENCIJU BOLESTI ZAVISNOSTI Predavanja za osnovce i srednjoškolce\nNIKŠIĆ - Kao i prethodnih jedanaest godina, Kancelarija za prevenciju narkomanije počela je sa realizacijom programa rada. Stručni tim Kancelarije održaće predavanja učenicima sedmog, osmog i devetog razreda u trinaest osnovnih i svih pet srednjih škola grada, a planirane su i tribine, radionice, te rad sa roditeljima.\n– Stručni tim Kancelarije godišnji program rada najvećim dijelom realizuje tokom školske godine. Zajednički cilj i Kancalerije i uprava škola jeste podizanje nivoa informisanosti djece i omladine o štetnosti zloupotreba psihoaktivnih supstanci (PAS). Krajnji cilj rada je unapređenje saznajnog, socijalnog i emocionalnog razvoja djece i omladine putem razvojno prilagođenog informisanja o vrstama i posledicama korišćenja PAS, razvoj socijalnih vještina, te njegovanje zdravih stilova života – saopšteno je iz Kancelarije za prevenciju narkomanije.\nTokom prošle školske godine njihovim programom rada bilo je obuhvaćeno oko 2,5 hiljade učenika sa područja opštine. Kancelarija dio planiranih aktivnosti realizuje u saradnji sa Savjetovalištem za mlade nikšićkog Doma zdravlja i Grupom za suzbijanje droga Uprave policije.


Mali: Znak da se rešava PROBLEM banaka u stečaju - BIZlife\nMali: Znak da se rešava PROBLEM banaka u stečaju\nAgencija za osiguranje depozita objavila je u dnevnim listovima Politika i Novosti, kao i na internet prezentaciji, oglas za ustupanje portfelja potraživanja uz nadoknadu osam banaka u stečaju, kao i potraživanja kojima AOD upravlja, u ime i za račun Srbije u ukupnom iznosu od 1,82 milijardi evra.\nKako se navodi u saopštenju Ministarstva finansija, ministar Siniša Mali ocenio je da je drugi paket problematičnih kredita (NPL) znak da uspešno rešavamo dugogodišnji problem banaka u stečaju.\n“Suština je da na ovaj način oslobađamo imovinu koja je godinama bila zarobljena, koja će se vratiti u privredne tokove. Glavni motiv je da se resursi ponovo aktiviraju, a da se zahvaljujući tome povećava stopa rasta”, rekao je Mali.\n“Ovo je jedini pravi način, ali i pokazatelj da smo jasni u nameri da želimo da rešavamo probleme koji su kočili našu privredu mnogo godina”, rekao je Mali i dodao da je prodaja spornih potraživanja definisana u programu koji imamo sa Međunarodnim monetarnim fondom.\nPostupak ustupanja portfelja potraživanja će se sprovesti kroz dvofazni proces, kroz postupak podnošenja neobavezujućih ponuda i postupak podnošenja obavezujućih ponuda.\nagencija/AOD/depozit/kredit/loši krediti/siniša mali\nSoGe od danas ima novo ime, postala je OTP banka\nŠvajcarski bankari poručuju: KEŠ ne treba ukinuti


Vesti online / Sport / Fudbal / Lalatović očekivano kažnjen\nLalatović očekivano kažnjen\nŠef stručnog štaba Čukaričkog Nenad Lalatović zaradio je isključenje u utakmici protiv Spartaka ŽK u Subotici, koja je završena remijem bez golova, 0:0.\nNa udaru disciplinaca: Nenad Lalatović\nPosle meča se u razgovoru sa novinarima dotakao i te teme i objasnio da je u određenoj situaciji ''doviknuo da je korna'', te je najverovatnije isključen, kako je dodao, ''zbog nekih učestalih prigovora''.\nKonačan epilog svega usledio je juče na sednici Disciplinske komisije, koja je zbog pomenutog isključenja kaznila Lalatovića novčano, u iznosu od 20.000 dinara.\nNarednog vikenda Čukarički dočekuje ekipu Voždovca, a taj susret je na programu u nedelju od 17 časova.\nFUDBAL Cirkus na Banovom brdu: Pogledajte kako su igrači Čuke i trener Lalatović protestovali


Pre nego što počnete da koristite istoriju datoteka da biste napravili rezervnu kopije datoteka, prvo treba da izaberete gde se čuvaju rezervne kopije. Možete da izaberete spoljno povezanu disk jedinicu, kao što je USB disk ili možete da ga sačuvate na disk jedinici na mreži. Postoje i drugi izbori, ali ova dva pružaju najbolje opcije za zaštitu vaših datoteka od pada ili drugih problema sa RAČUNAROM.\nIstorija datoteka samo pravi rezervne kopije datoteka koje su u fasciklama dokumenti, muzika, slike, video zapisi i radne površine i OneDrive datoteke dostupne van mreže. Ako imate datoteke ili fascikle na nekom drugom mestu koje želite da napravite, možete da ih dodate u neku od ovih fascikli.\nAko želite da koristite novu spoljnu disk jedinicu, povežite je sa RAČUNAROM. Ako vidite obaveštenje koje vas pita da li želite da konfigurišete disk jedinicu za istoriju datoteka, izaberite je, a zatim uključite istoriju datoteka na ekranu koji se pojavljuje.\nU suprotnom, slijedite ove korake da biste odabrali mrežni ili spoljni disk koji je već povezan sa RAČUNAROM.\nBrzo prevucite sa desne ivice ekrana i dodirnite stavku Pretraži. (Ako koristite miš, postavite pokazivač u donji desni ugao ekrana, pomerite pokazivač miša nagore, a zatim kliknite na dugme Pretraži.)\nUnesite postavke istorije datoteka u polje za pretragu, a zatim izaberite stavku postavke istorije datoteka.\nIzaberite stavku Izaberi disk jedinicui odaberite mrežnu ili spoljnu disk jedinicu koju želite da koristite.\nUključivanje istorije datoteka.\nNapomena: Ako mrežni drive koji želite nije na listi dostupnih diskova, izaberite stavku Prikaži sve mrežne lokacije. Ako ne postoji navedena disk jedinica koju želite, otvorite istoriju datoteka na kontrolnoj tabli, izaberite stavku Dodaj mrežnu lokacijui sledi uputstva na ekranu.\nVraćanje datoteka ili fascikli u prethodno stanje pomoću istorije datoteka\nIstorija datoteka redovno pravi rezervne kopije datoteka u fasciklama dokumenti, muzika, slike, video zapisi i radne površine i OneDrive datoteke dostupne van mreže na RAČUNARU. Vremenom ćete imati kompletnu istoriju vaših datoteka. Ako su originali izgubljeni, oštećeni ili izbrisani, možete da ih vratite u prethodno stanje. Možete da pregledate i vratite druge verzije datoteka. Na primer, ako želite da vratite stariju verziju datoteke (čak i ako nije izbrisana ili izgubljena), možete da pregledate vremensku osu, izaberite verziju koju želite i vratite je.\nSlijedite ove korake da biste vratili datoteke ili fascikle pomoću istorije datoteka.\nBrzo prevucite sa desne ivice ekrana, dodirnite stavku Pretraga (ili ako koristite miš, postavite pokazivač u gornji desni ugao ekrana, pomerite pokazivač miša nadole, a zatim izaberite stavku Pretraga), unesite vraćanje datoteka u prethodno stanje , a zatim izaberite stavku Vrati datoteke u istoriju datoteka.\nU polje za pretragu unesite ime datoteke koje tražite ili koristite strelice nalevo i nadesno da biste pregledali razne verzije fascikli i datoteka.\nIzaberite šta želite da vratite na originalnu lokaciju, a zatim kliknite na dugme vrati u prethodno stanje.\nAko želite da vratite datoteke na drugu lokaciju od originala, pritisnite i držite dugme Vrati ili kliknite desnim tasterom miša na njega, izaberite stavku Vrati uprethodno stanje, a zatim odaberite novu lokaciju.


Prevodilac srpsko malgaški onlajn\nBesplatan onlajn prevod sa srpskog na malgaški\nPrevodilac srpsko malgaški\nBesplatan srpsko-malgaški prevodilac za prevođenje pojedinačnih reči, fraza i kratkih tekstova. Za prevođenje sa srpskog na malgaški, unesite tekst u polje iznad. Vaš tekst će biti kopiran u polje ispod, nakon čega treba da pritisnete dugme „Prevedi” i tekst će biti preveden.\nPrevodilac Malgaško Srpski\nAlternativni onlajn prevodilac sa srpskog na malgaški\nSrpsko-malgaški onlajn prevodilac pomoći će vam da prevedete pojedinačne reči, fraze, rečenice i kratke tekstove. Ovaj prevodilac sa srpskog na malgaški ne prevodi više od 1.000 znakova po prevodu.


NOVA Zrenjanin zahteva hitne ostavke i krivičnu odgovornost zbog rada javnih preduzeća - NOVA stranka\n23.02.2020 Press služba Naslovna, Nova stranka, opozicija, Zrenjanin 0\nNova stranka Zrenjanin ističe da analiza rada javnih preduzeća u ovom gradu donosi poražavajuće rezultate, zbog čega je politička i krivična odgovornost nadležnih neophodna.\nKako podseća NOVA Zrenjanin, Vodovod je u više navrata koristio subvencije i druge vidove podrške iz budžeta grada radi podizanja kvaliteta vodosnabdevanja u visini od 177,9 miliona dinara i ima kreditno zaduženje od 632 miliona dinara. Sa druge strane, Gradska toplana je, uprkos manjem obimu grejanja, zabeležila gubitak od 82 miliona dinara, dok je kreditna zaduženost veoma visoka i iznosi 388,6 miliona dinara. Gubitak od 3,35 miliona dinara beleži i JKP „Pijace i parkinzi”.\nAlarmantna suma novca je evidentno bačena na rad javnih preduzeća, dok građani dobijaju mizernu uslugu. Stoga NOVA Zrenjanin podseća da se cena usluge ne ogleda samo u cifri na uplatnici koja stiže svakog meseca već i kroz poslovanje sa ogromnim gubicima, pokrivenim naravno novcem građana iz budžeta i očajnom uslugom. I dok je "kvalitet" vode u Zrenjaninu poznat čitavoj državi, Vodovod je, i pored toga, dobio iz budžeta više od 1,5 miliona evra, da bismo, povrh svega, saznali da je zadužen još 5 miliona evra.\nO radu Toplane ne treba pričati pošto je to drugo javno preduzeće u Zrenjaninu kroz koje se ogleda sva nesposobnost gradske vlasti. Zrenjaninci su bili svedoci pre nedelju dana da ne postoji ni minimum rezervi za tekuće održavanje, pa se usred zime čitav grad tresao od hladnoće radijatora, ali i od straha hoćemo li naći rezervni deo koji se pokvario. Predata je i gasna distributivna mreža, zbog duga koji je isti direktor Toplane napravio još dok je Goran Knežević bio gradonačelnik, ili bolje rečeno - kradonačelnik Zrenjanina.\nZato zahtevamo momentalne ostavke celokupne gradske uprave, kao i političku i krivičnu odgovornost. Ovo ne sme da se zaboravi do kraja aprila, kada nas očekuju izbori, a kada je naš i zadatak naših sugrađana da zajedničkim snagama pošaljemo aktuelni režim u političku prošlost, gde mu je i mesto.\nPrevious article\tZrenjaninski odbor NOVE upozorava: Zrenjanin prekriven kanalizacijom organizovanog kriminala Next article\tŽivković za O2: Pored borbe nudimo i rešenje, a to je Sablja 2!\nMinistarki uručeni dokazi da bazilika nije konzervirana\nMinistri imenom i prezimenom da odgovaraju za sve u njihovom resoru


„Zloćudni uticaj Rusije u Srbiji manifestuje se kroz kulturne veze, propagandu, energiju i razvoj vojnih odnosa”\n„Zloćudni uticaj Rusije u Srbiji manifestuje se kroz kulturne veze, propagandu, energiju i razvoj vojnih odnosa”\nDemokrate u Spoljnopolitičkom odboru Senata SAD pozvale su Vašington da posveti veću pažnju Srbiji kao važnoj zemlji regiona i odobri veća sredstva za pomoć radi odbrane od ruskog uticaja, kao i da je visoki američki zvaničnici češće posećuju.\nU izveštaju posvećenom ruskom "uticaju na izbore" u drugim zemljama, demokrate pozivaju administraciju Donalda Trampa da strano mešanje u izbore tretira kao nacionalnu krizu, da formira agenciju koja bi koordinisala odgovor na mešanje i uspostavi novu vrstu sankcija za kažnjavanje odgovornih.\nU tekstu na 200 stranica, čiju je izradu naložio senator Ben Kardin posle Trampove pobede, detaljno se opisuju „gotovo dve decenije“ ruskih napora da utiču na izbore u Evropi, a Tramp se kritikuje što je malo učinio da se to reši.\nDemokrate u preporukama, između ostalog, navode da je potrebno graditi demokratske institucije u zemljama koje su najpodložnije mešanju u izbore i osnovati organizaciju sličnu Nacionalnom centru za borbu protiv terorizma koja bi koordinisala američku reakciju na to mešanje.\n„Zloćudni uticaj Rusije u Srbiji manifestuje se kroz kulturne veze, propagandu, energiju i razvoj vojnih odnosa“, ukazuju demokratski senatori. Navodi se i da je, prema podacima Stejt departmenta, u Srbiji znatno povećan broj nevladinih organizacija i medija sa proruskim stavom.\nDok njeni lideri nastoje da delaju u izazovnom političkom okruženju, nema sumnje da je Srbija suočena sa pritiskom dok pokušava da „sedi na dve stolice“, iznosi se u delu izveštaja posvećenom Srbiji, uz napomenu da će „bez značajnije odbrane“ ruska "propaganda" nastaviti da utiče na javno mnjenje Srbije.\nAmerička pomoć Srbiji, kako navode demokrate, konstantno opada i dok je u fiskalnoj 2014. godini iznosila 22,9 miliona dolara, Trampova administracija je za fiskalnu 2018. godinu tražila samo 12,1 milion dolara.\nMeđutim, u svetlu značajnog povećanja koje je odobreno u okviru zakona o suprotstavljanju američkim neprijateljima putem sankcija iz 2017. godine, misije USAID-a širom regiona treba da se preorijentišu i da se robusnijim naporima suprotstave „zloćudnom uticaju Rusije“ kroz, između ostalog, jačanje demokratskih institucija i njihove sposobnosti da se suprotstave dezinformacijama.\n„SAD, takođe, treba da podrže napore Srbije da bude energetski nezavisnija i da rade sa Evropskom unijom na obuhvatnim naporima širom regiona“, navodi se u izveštaju.\n„Ruski angažovanje sa rukovodstvom Srbije je u oštrom kontrastu sa američkim. Predsednik Vučić se sreo sa predsednikom Putinom najmanje 12 puta od 2012. godine, dok je poslednji američki predsednik koji je posetio Beograd bio Džimi Karter 1980. godine“, navodi se u izveštaju.\n„SAD treba da pošalju jasnu poruku da su se vratile i da su spremne da sarađuju za zemljama i saveznicima širom Evrope kako bi se odbranile od zloćudnog uticaja i pomogle tim zemljama da dovrše proces integracije“, piše u izveštaju.\nKako se, takođe, ocenjuje, „štetan uticaj“ Rusije, koji je dugo prisutan u Crnoj Gori, intenziviran je 2016. godine da bi se omeli napori zemlje da postane članica NATO-a.\nRT: „SAD imaju oružja da unište svet 10 puta, ali žele još zbog Kine“\nGorbačov: Trampov potez da se povuče iz sporazuma je kratkovid i greška\nSaradnja Srbije sa ODKB jedan od značajnih segmenata politike nacionalne bezbednosti Srbije\nU Domu Vojske Srbije organizovan je okrugli sto „Problemi u suprotstavljanju novim izazovima i pretnjama“, kome su prisustvovali državni sekretar u Ministarstvu odbrane Aleksandar Živković, rektor Univerziteta odbrane general-m...\nRusija je u Siriju poslala raketne sisteme koji su daleko savršeniji od S-300 PMU-2\nRusija je Sirijskoj Arapskoj Republici isporučila tri diviziona raketnih sistema velikog dometa S-300 PM-2 koji se od klasične verzije razlikuju po daleko savršenijem višenamenskom radarskom sistemu, mobilnom komandnom punktu,...\n„Ministarstvo odbrane Velike Britanije očekuje širenje uticaja Rusije na međunarodnoj sceni“\nMinistarstvo odbrane Velike Britanije očekuje širenje uticaja Rusije na međunarodnoj sceni u toku naredne decenije, piše u saopštenju tog ministarstva. Nova, šesta po redu verzija dokumenta „Global stratedžik trends&ld\nSrbija i Rusija u Evroaziji: Duhovno-istorijski temelji i perspektive


Poseidon grupa proširuje portfolio maloprodaje u Srbiji tokom 2018/2019 - Bizlife.rs\n11:26 Beograd, 28/02/2018\nNakon uspešnog otvaranja dva ritejl parka tokom 2017. godine, britanski investitor i menadžer nekretnina Poseidon Group će proširiti svoju mrežu Capitol Park u Srbiji tokom 2018. godine, sa ciljem od ukupno deset ritejl parkova do kraja 2020. godine.\nOvog proleća će Capitol Park Šabac, koji je otvoren 2014. godine, poželeti dobrodošlicu poznatom modnom brendu H & M i još tri nove prodavnice. Ovo otvaranje potvrdiće lidersku poziciju Capitol Parka u regionu Mačve. Krajem 2018. godine beogradski Capitol park Rakovica otvoriće još 2,150 m2 sa oko 60 novih radnih mesta.\nOsim otvaranja u Šapcu i Rakovici, Poseidon planira proširenje svoje mreže na južnu i istočnu Srbiju – Leskovac i Zaječar – uz investiciju od oko 15 miliona Eura i otvaranje oko 240 novih radnih mesta. Capitol Park Leskovac biće otvoren krajem ove godine sa oko 6,500 kvadratnih metara maloprodajnog prostora u prvoj fazi i sklopom brendova prilagođenom lokalnom tržištu, što uključuje hipermarket, modu, obuću i sportsku opremu. Početkom 2019. godine biće otvoren i Capitol Park Zaječar koji će se nalaziti u centru grada sa oko 9,000 m2 maloprodajnog prostora.\nDirektor kompanije Poseidon Srbija Džejms Gan istakao je da je Capitol Park na dobrom putu da postane lider u region u oblasti ritejl investitora: „Za tri godine otvorili smo tri ritejl parka i zaposlili preko 800 ljudi na teritoriji Srbije. Poseidon će nastojati da postane lider u oblasti ritejl gradnje u regionu sa planom da izgradi ukupno deset ritejl parkova na srpskom tržištu i investira u druge vrste nekretnina na regionalnom nivou. „\nViše informacija o narednim fazama izgradnje biće objavljeno sredinom 2018. godine.\nPoseidon grupa Capitol Park Capitol Park Rakovica\nPingback: Poznati brend H&M stiže u Šabac – Ozon Media


Pad Angele Merkel - šta to znači za Srbiju?\nPad Angele Merkel – šta to znači za Srbiju?\nM. D. 20. septembra 2016. 10:12\nIzvanredno skiciranje poltike A. Vučića. Sve u svemu, uočava se da je to politika sklanjanja đubreta pod tepih i da nas, ako neko, nekada odluči da sredi Srbiju, čeka veliki posao i veliki smrad od problema, koje drugi analitičari posipaju prigodnim miomirisima.\nIzuzetno dobro objasnjeno i argumentima potkrijepljeno.Ovdje se samo nije spomenula uloga Njemacke u razbijanju Jugoslavije i otimanju Kosova i Metohije od Srbije. Nista se ne moze po nas gore dogoditi nego se vec dogodilo odlaskom Merkelove.Jedno je sigurno da ce Njemacka u narednih 20 godina imati vise agonije nego u cijeloj dosadasnjoj svojoj istoriji, a veliku zaslugu u tome ima i Merkelova.


Studio Berar Projekt je instalirao audio sistem za novi bazen u Subotici\nHome NOVOSTI Novosti prodaja Studio Berar Projekt je instalirao audio sistem za novi bazen u Subotici\nZa potrebe sportsko-rekreativnog centra Prozivka i prvog zatvorenog bazena u Subotici, koji je svečano otvoren 30.aprila 2012.g. Studio Berar Projekt je izveo kompletno rešenje glavnog audio sistema. Prvi zatvoreni bazen u Subotici je dimenzija 33x25m i poseduje tribine koje imaju 250 sedećih mesta. Celokupno rešenje glavnog audio sistema je izvedeno kako bi prvenstveno obezbedilo čist i jasan zvuk tokom sportskih dešavanja i izuzetnu razumljivost govora u gledalištu. Da bi se postigla dobra razumljivost i izbegle moguće refleksije, uzimajući u obzir sve ostale akustičke parametre ovog specifičnog i veoma zahtevnog prostora. Definisan je pasivan, dvo-sistemski JBL zvučnički sistem AC 2212 koji odlikuje karakteristična uglovanost horni. Zvučnički sistem je nominalne snage 250W, a za napajanje se koriste pojačavači snage 2x500W. U okviru glavnog audio sistema nalazi se prenosni rek orman u kojem su smešteni AKG-ov bežični mikrofonski sistem WMS 450 Vocal Set za potrebe manifestacija. Žični komentatorski mikrofon DST 99S sa taster/prekidačem za aktiviranje mikrofona i analogna audio mikseta Soundcraft MFX, kao i pojačavači. Celokupna kontrola i upravljanje sistemom, vrši se iz serverske sobe.\nSvečano otvaranje zatvorenog bazena na Prozivci uveličale su reprezentacije Srbije i Mađarske, koje su odigrale revijalni meč. Utakmica je trajala dva puta po osam minuta i završena bez pobednika rezultatom 5:5. Ovom utakmicom bazen je zvanično pušten u rad i predat na korišćenje sportistima i građanima Subotice.\nPreuzmite Press Release Studio Berar Projekt je instalirao audio sistem za novi bazen u Subotici Prodaja


Tako Lako Shop proglašen za najbolji 'webshop' u 2016. godini\nKako se navodi u zvaničnom saopštenju, Tako Lako Shop koji je krajem prethodne godine predstavljen u svom novom izdanju sa čak 40.000 artikala, nagrađen je prestižnom nagradom u kategoriji eMarket za najbolji webshop na prostoru Srbije. Priznanje je stiglo od magazina PC Press koji ove nagrade za najbolji web nastup i uspeh u tehnologiji organizuje već dvadeset godina.\nIz Tako Lako Shop-a navode da je nova verzija sajta u potpunosti prilagođena potrebama posetilaca koji se sada još lakše opredeljuju za kupovinu. Jednostavnost pronalaženja proizvoda, opcije plaćanja koje uključuju i platne kartice na sajtu, opcije su zbog kojih se kupci vraćaju, kažu iz ovog servisa.\nMarko Ilić, direktor Tako Lako prodavnice, primio je nagradu u ime čitavog tima, ali i prokomentarisao njenu važnost za ceo tim:\nPrethodni dobitnici nagrade kao i sve kompanije koje su nagrađene, daju na težini ovog priznanja. Veoma smo srećni što je žiri izabrao nas, jer nam to dokazuje da se nalazimo na pravom putu da napravimo vodeći prodajni portal u Srbiji. Očekujemo još bolje rezultate u skorijoj budućnosti i planiramo širenje poslovanja i na zemlje u okruženju.\nSajt Tako Lako uveo je među prvima i online plaćanje na rate, dok je u toku i dalje tehničko unapređivanje servisa i procesa u okviru platforme, kako bi se obezbedio najviši stepen zadovoljstva korisnika, uz jaku potporu čitave Nelt Grupe.


Bolnice ojačale redove u borbi sa virusom korona - BIGportal.ba\nBolnice ojačale redove u borbi sa virusom korona\n28 Jula, 2020 28 Jula, 2020 0169\nOd pojave virusa korona zdravstvene ustanove sekundarnog tipa u Republici Srpskoj zaposlile su 147 medicinskih radnika da bi ojačale redove u borbi sa nevidljivim neprijateljem, a dobar dio novih zaposlenih “zauzeo” je mjesta penzionisanih ili radnika na bolovanju.\nPrema podacima Ministarstva zdravlja i socijalne zaštite RS od 5. marta, kada je zabilježen prvi slučaj “kovida 19” u Srpskoj, do 1. jula ove godine posao je u Univerzitetskom kliničkom centru (UKC) RS, opštim i psihijatrijskim bolnicima, te zdravstvenim ustanovama za rehabilitaciju dobilo je 27 doktora medicine i tri ljekara specijalista. U istom periodu zaposlen je i jedan magistar farmacije, 100 medicinskih tehničara, šest laboratorijsko-sanitarnih tehničara, pet RTG tehničara, po dva inženjera medicinske radiologije i medicinske laboratorijske dijagnostike te jedna ginekološko-akušerska sestra.\nRadi se o ukupnom broju zdravstvenih radnika koji su zasnovali radni odnos od 5. marta do 1. jula ove godine na određeno ili neodređeno – rekli su u Ministarstvu zdravlja.\nNajviše zdravstvenih radnika, njih 53, tokom epidemije zaposleno je u UKC-u, kao najvećoj zdravstvenoj ustanovi u Srpskoj.\nUKC RS je smješten na tri lokacije i u svom sastavu ima 41 organizacionu jedinicu, tako da je potreba za radnim osobljem kontinuirana, a fluktuacija zaposlenih prisutna je tokom cijele godine i bez obzira na vanredne situacije kao što je trenutna. Epidemija izazvana virusom korona nije prouzrokovala probleme nedostatka kadra, imajući u vidu da su sve klinike imale obavezu da 30 odsto svog kadra stave na raspolaganje Klinici za infektivne bolesti, koja je pretvorena u “kovid bolnicu” – rekli su u UKC-u RS i dodali da imaju oko 3.000 zaposlenih koji na dnevnom nivou pružaju usluge za 1.200 ležećih pacijenta te 5.000 ambulantnih pacijenata.\nU bolnici “Sveti apostol Luka” u Doboju tokom epidemije virusa korona radni odnos je zasnovalo 16 zdravstvenih radnika, od čega četiri doktora medicine, dok su ostali tehničari.\nDio radnika je angažovan u sklopu redovnih aktivnosti, budući da su neki radnici otišli u penziju, a bilo je potrebe i za dodatnim zapošljavanjem zbog pojave epidemije, jer smo u jednom momentu u “kovid bolnici” morali imati po 70 medicinara. U tim najtežim trenucima, kada smo imali najviše zaraženih, konstantno smo preraspoređivali osoblje, a mnogo je pomoglo što smo i specijalizante vratili u našu ustanovu – rekao je direktor dobojske bolnice Mladen Gajić.\nU prethodnim mjesecima do posla je došlo i 13 medicinskih sestara koje su angažovane u opštoj bolnici “Mladen Stojanović” u Prijedoru.\nMahom se radilo o radnom angažmanu ljudi koji su zamjena za naše osoblje odsutno sa posla zbog trudnoće, poroda ili nekih drugih vrsta bolovanja. Kada je u pitanju epidemija, u jednom momentu smo sa posla morali isključiti 11 medicinskih tehničara, jer su bili pozitivni na virus korona, ali smo problem riješili tako što smo sa drugih odjeljenja angažovali tehničare, tako da nismo zapošljavali dodatni kadar – navodi direktor prijedorske bolnice Mirko Sovilj, istakavši da je situacija sada stabilna te da imaju dovoljno medicinskog kadra.\nU UKC-u RS kažu da, kao najveća zdravstvena ustanova u Srpskoj, redovno zapošljavaju i najbolje studente medicine i na taj način im daju mogućnost usavršavanja i rada na polju medicinskih nauka.\nStav poslovodstva UKC-a je da je ulaganje u obrazovanje i usavršavanje ljudi najbitniji element razvojne politike, jer ljudi su ti koji su osnovni kreatori, pokretači i stvaraoci nove dodatne vrijednosti, kao i nosioci svih promjena koje se dešavaju u UKC-u RS. Edukacija naših zaposlenih nije potrošnja, već investicija u budućnost i to je osnovna ideja vodilja za organizovanje mnogobrojnih projekata edukacije – naveli su u UKC-u RS.\nŽuto upozorenje zbog izuzetno visoke temperature vazduha\nBorjan: Natjerali smo Milan da se brani na San Siru, ponosan sam!\n“Zašto ne istražite čovjeka koji se razbolio 8. decembra 2019?”\nRaspao se Daft Punk\nSkandal na Dvoru: Kraljičin rođak ide u zatvor\nUtopio se otac golmana Liverpula Alisona Bekera\nCrna Gora: Kriminal oštetio državu za 36,4 miliona evra


AMERIKANCI SAD U ŠOKU: Nije normalno šta Jokiću rade u reprezentaciji Srbije • HAPPYTV.RS\nAMERIKANCI SAD U ŠOKU: Nije normalno šta Jokiću rade u reprezentaciji Srbije\nTi-Džej Mekbrajd, koji radi za najveći sportski portal u američkog državi Kolorado, "Majl haj sports", se analizirajući meč u kom je Srbija u Kaunasdu bila bolja od Litvanije (95:91), najpre čudio kako to da Nikola Jokić nije starter.\n"Možda sebično gledam na sve ovo, ali imam problem da razumem zašto Jokić nije u startnoj petorci. Ako žele da ga odmore, neka ga uopšte ne koriste. Ali, ako ga već koriste, neka se navikne na ostale startere. Prosto ne razumem", napisao je Mekbrajd.\nPotom je bio oduševljen što je selektor Aleksandar Đorđević osmislio istu akciju za Jokića koju njegov trenerski kolega, Majkl Malon - strateg Nagetsa, koristi u Denveru:\n"Sjajno. Srbija je Jokića stavila u isti set akcija koji Nagetsi često koriste u niskom bloku. Urade dribling-uručivanje (DHO) sa Jokićem u rip-bloku (kada igrač bez lopte, koji nju i očekuje, protrčava iza saigrača u bloku i ostaje sam pod košem), a onda Jokić ostaje slobodan na drugoj strani bloka. I, to dovede do toga da Jokić baci asistenciju onome koji je utrčavao, za lagano polaganje lopte u koš", piše on.\n"Jokić najveću štetu nanosi rivalu dodavanjem, odbranom i sposobnošću da iznudi prekršaje. Uz to, 'maltretira' ljude na poziciji 'posta', kao što je to sad uradio, za svoj drugi pogodak na meču. Stigao je do osam poena, tri skoka i sada četiri asistencije, posle sjajnog dodavanja za još jednog saigrača koji je utrčao pod koš".\n"Srbija igra sve živo od odbrambenih šema prilikom pik-en-rola (Litvanije). Jokić je i preuzimao igrača s loptom, i povlačio se zajedno sa blokerom, i na kratko preuzimao onog ko vodi loptu, pa se vraćao na svog, visokog igrača. Sve to - u jednoj te istoj utakmici".\n"I ja sam za to (da ću navijati za Srbiju na Svetskom prvenstvu), ako ikada krenu da stavljaju Jokića u startnu petorku i prestanu da ga koriste kao krilnog centra toliko mnogo", zaključio je ovaj američki novinar.


Dan online - Politika: DPS pruža otpor svim zahtjevima EU - 2019-11-22\nPolitika IZ DEMOKRATSKE CRNE GORE SAOPŠTILI DPS pruža otpor svim zahtjevima EU\nDemokratska partija socijalista (DPS) pruža otpor svim zahtjevima Evropske unije (EU), saopšteno je iz Demokratske Crne Gore. Iz te partije su kazali da je Crna Gora od Evropske komisije (EK) dobila još jedan negativan izvještaj u vezi sa poglavljima 23 i 24.\nKako su naveli, aktuelni crnogorski režim već odavno vodi politiku konfrontacije u odnosu na sva dostignuća savremene evropske civilizacije.\n– Kada je u pitanju institucionalni aspekt, priroda te konfrontacije se, najočitije, da sagledati u vezi sa otporom koji aktuelni DPS režim pruža u odnosu na sve zahtjeve međunarodne zajednice, EU, EK i drugih međunarodnih institucija – navodi se u saopštenju Demokrata.\nPrema njihovim riječima, oglušavanje aktuelne vlasti o mišljenja, sugestije, savjete, zahtjeve međunarodnih institucija odvija se u kontinuitetu veoma dug period. O tome, kako su naveli, govore nalazi EK iz različitih perioda koji se, od nalaza do nalaza, i u najboljem slučaju, uopšte ne mijenjaju.\n– Može se samo konstatovati odsustvo volje kod vladajuće klike da naše društvo približi društvima razvijenih zemalja u bilo kom dijelu. Činjenica da nalazi EK koji govore o svim tim devijacijama još nijesu zvanično dostavljeni Crnoj Gori, kao i da su do tih nalaza prije došli mediji, znakovita je sama po sebi. Signalizira da je međunarodna zajednica već digla ruke od vjere u sposobnost vlasti predvođene DPS-om da Crnu Goru uvede u EU – dodaje se u saopštenju.


Crnogorski političar uhapšen na krovu automobila - Trebevic.net\nFoto izvor: prava crna gora\nKada je došao “pauk” da ukloni automobil, Milačić se popeo najpre na to vozilo, a potom i na krov stranačkog automobila, gdje je održao “posmrtni govor” za VDT i “umrlo crnogorsko pravosuđe”, uz lelek Mića Živanovića.\nPolicija je pokušavala da ubijedi Milačića da se sađe sa krova automobila, ali je on to odbijao da bi potom uslijedila intervencija.\nDesetak minuta trebalo je trojici policajaca da savladaju “pasivni otpor” Milačića koji se držao za sajlu “pauka”, da bi tek uz primjenu sprej suzavca bio savladan.\n– S obzirom na to, da je pružao aktivan otpor koji je trajao određeno vrijeme, on je uz primjenu sredstava prinude doveden u službene prostorije – saopštila je policija.\n– Svi građani, bilo da se radi o javnim ličnostima ili ne, su dužni da poštuju zakon i da omoguće nadležnim službama nesmetano obavljanje poslova iz svoje nadležnosti. Policija će bez izuzetka sankcionisati svakog pojedinca zbog nepoštovanja propisa, nepostupanja po naredbama, drskog ponašanja, vrijeđanja ili bilo kojeg drugog vida nezakonitog ponašanja na javnom mjestu – navodi se u saopštenju.